Okukangavvula—Bukakafu Obulaga nti Katonda Atwagala | Ogw’Okusoma\nOmuntu Okufuuka Omukristaayo Aba Alina Okubatizibwa\nAbazadde, Muyamba Omwana Wammwe Okukulaakulana Atuuke Okubatizibwa?\nEBIBUUZO EBIVA MU BASOMI Ebibuuzo Ebiva mu Basomi\nKikulu Okwoleka Omwoyo ogw’Okusembeza Abalala\nEBYAFAAYO EBIKWATA KU BULAMU BW'AB'OLUGANDA Yakuwa Talekangayo Kunnyamba!\nOkukangavvula—Bukakafu Obulaga nti Katonda Atwagala\nKolera ku Kukangavvula Obe n’Amagezi\nOmunaala gw'Omukuumi—Ogw'Okusoma mu Kibiina | Maaki 2018\nBISOME MU Afrikaans Albanian Alur American Sign Language Amharic Amis Angolan Sign Language Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Cantonese) Chinese (Simplified) Chinese (Traditional) Chinese Cantonese (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Low German Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Abo Yakuwa b’ayagala b’akangavvula.”—BEB. 12:6.\nENNYIMBA: 123, 86\nEbikwata ku Sebuna bikuyigirizza ki ku kukangavvula Katonda kw’atuwa?\nTuyinza tutya okukoppa Yakuwa n’Omwana we nga tukangavvula abalala?\nOkukangavvulwa kututeekerateekera ki?\n1. Okukangavvula kwogerwako kutya mu Bayibuli?\nBW’OWULIRA ekigambo “okukangavvula,” kiki ekikujjira mu birowoozo? Oboolyawo olowooza ku kubonereza. Naye waliwo ebirala ebizingirwa mu kukangavvula. Bayibuli eyogera bulungi ku kukangavvula, era oluusi ekukwataganya n’okumanya, amagezi, okwagala, n’obulamu. (Nge. 1:2-7; 4:11-13) Ekyo kiri bwe kityo kubanga Katonda bw’atukangavvula kiba kiraga nti atwagala era nti ayagala tufune obulamu obutaggwaawo. (Beb. 12:6) Wadde ng’okukangavvula okuva eri Katonda kuyinza okuzingiramu okubonereza, okukangavvula okwo takutuwa mu ngeri ya bukambwe. Mu butuufu, ekigambo “okukangavvula” okusingira ddala kitegeeza kuyigiriza, okufaananako okwo omuzadde kw’awa omwana gw’ayagala.\n2, 3. Okukangavvula kuyinza kuzingiramu kutya okuyigiriza n’okubonereza? (Laba ekifaananyi waggulu.)\n2 Lowooza ku kyokulabirako kino: Akalenzi akayitibwa Johnny kazannyira omupiira mu nnyumba. Maama waako akagamba nti: “Johnny, tozannyira mupiira mu nnyumba! Oyinza okwasa ebintu.” Naye Johnny tawuliriza maama we ky’amugamba era yeeyongera okuzannyira omupiira mu nnyumba, n’ekivaamu gukuba akasuwa k’ebimuli ne kaatika. Maama we ayinza kumukangavvula atya? Okukangavvula kw’amuwa kuyinza okuzingiramu okuyigiriza n’okubonereza. Mu kumuyigiriza, maama wa Johnny ayinza okumugamba nti yeeyisizza bubi. Mu kumugamba bw’atyo aba ayagala okumuyamba okukiraba nti kya magezi okugondera bazadde be, era nti amateeka ge bamuteerawo geetaagisa era si makakali. Okusobola okukkaatiriza ebigambo bye, maama ayinza n’okuwa Johnny ekibonerezo. Ng’ekyokulabirako, ayinza okumuggyako omupiira okumala ekiseera. Ekyo kisobola okuyamba Johnny okukiraba nti obujeemu buvaamu emitawaana.\n3 Abakristaayo tuli ba mu maka ga Yakuwa. (1 Tim. 3:15) Bwe kityo tukimanyi nti Yakuwa y’alina okututeerawo emitindo egy’okugoberera era nti bwe tugimenya atukangavvula. Ate era ebikolwa byaffe ebibi bwe bivaamu emitawaana, okukangavvula Kitaffe ow’omu ggulu kw’atuwa kutujjukiza nti kikulu nnyo okuwuliriza by’atugamba. (Bag. 6:7) Katonda atufaako nnyo era tayagala tugwe mu mitawaana.—1 Peet. 5:6, 7.\n4. (a) Yakuwa ayagala tutendeke tutya abalala? (b) Biki bye tugenda okulaba mu kitundu kino?\n4 Okukangavvula okwesigamiziddwa ku Byawandiikibwa kusobola okuyamba omwana waffe oba omuyizi wa Bayibuli okutuuka ku kiruubirirwa eky’okufuuka omugoberezi wa Kristo. Ekigambo kya Katonda kye kintu ekikulu kye tukozesa mu kukangavvula. Kitusobozesa ‘okukangavvula mu butuukirivu.’ Kitusobozesa okuyamba abaana baffe oba abayizi baffe aba Bayibuli okutegeera ‘n’okukwata ebintu byonna Yesu bye yatulagira.’ (2 Tim. 3:16; Mat. 28:19, 20) Bw’atyo Yakuwa bw’ayagala tubatendeke, nabo basobole okufuula abantu abalala abayigirizwa ba Kristo. (Soma Tito 2:11-14.) Mu kitundu kino tugenda kulaba eby’okuddamu mu bibuuzo bino ebisatu: (1) Okukangavvula Katonda kw’atuwa kulaga kutya nti atwagala? (2) Biki bye tuyinza okuyigira ku abo Katonda be yakangavvula mu biseera eby’edda? (3) Tuyinza tutya okukoppa Yakuwa n’Omwana we nga tukangavvula abalala?\nKATONDA ATUKANGAVVULA MU KWAGALA\n5. Okukangavvula Yakuwa kw’atuwa kulaga kutya nti atwagala?\n5 Olw’okuba atwagala, Yakuwa atuwabula, atuyigiriza, era atutendeka tusobole okusigala mu kwagala kwe ne mu kkubo ery’obulamu. (1 Yok. 4:16) Tatuweebuula era tatuleetera kuwulira nti tetulina mugaso. (Nge. 12:18) Mu kifo ky’ekyo, Yakuwa atunuulira engeri ennungi ze tulina era atuwa eddembe okwesalirawo. Bw’otyo bw’otwala okukangavvula Katonda kw’atuwa k’abe ng’akutuwadde okuyitira mu Kigambo kye, mu bitabo ebikubibwa omuddu omwesigwa, mu bazadde Abakristaayo, oba mu bakadde mu kibiina? Abakadde abafuba okututereeza mu ngeri ey’obukkakkamu era ey’okwagala nga tukutte “ekkubo ekkyamu,” ne bwe kiba nti tubadde tetukimanyi, baba booleka okwagala Yakuwa kw’alina gye tuli.—Bag. 6:1.\n6. Okukangavvula ne bwe kuba nga kuzingiramu okuggibwako enkizo, kyoleka kitya okwagala kwa Yakuwa?\n6 Kyokka oluusi okukangavvula kusingawo ku kuwabula oba okubuulirira obubuulirizi omuntu. Omuntu bw’akola ekibi eky’amaanyi, kisobola okumuviirako okufiirwa enkizo mu kibiina. Ekyo ne bwe kibaawo, okukangavvula ng’okwo kuba kulaga nti Yakuwa atwagala. Ng’ekyokulabirako, omuntu bw’aggibwako enkizo, kisobola okumuyamba okulaba obukulu bw’okwongera amaanyi mu kwesomesa, okufumiitiriza, n’okusaba. Ekyo kisobola okumuyamba okunywera mu by’omwoyo. (Zab. 19:7) Ekiseera bwe kigenda kiyitawo, ayinza okuddamu n’afuna enkizo ezaamuggibwako. Omuntu ne bw’agobebwa mu kibiina kiba kyoleka okwagala kwa Yakuwa, kubanga kikuuma ekibiina ne kitoonoonebwa. (1 Kol. 5:6, 7, 11) Era olw’okuba Katonda atukangavvula ku kigero ekisaana, omuntu bw’agobebwa mu kibiina kisobola okumuyamba okulaba nti ekibi kye yakola kya maanyi ne kimuviirako okwenenya.—Bik. 3:19.\nYAGANYULWA MU KUKANGAVVULA YAKUWA KWE YAMUWA\n7. Sebuna yali ani, era ngeri ki embi gye yatandika okwoleka?\n7 Okusobola okutegeera obukulu bw’okukangavvula, ka tulabeyo abantu babiri Yakuwa be yakangavvula: Sebuna, eyaliwo mu kiseera kya Kabaka Keezeekiya, ne Graham, ow’oluganda ow’omu kiseera kyaffe. Sebuna yali muwanika w’ennyumba, oboolyawo eya Keezeekiya, bwe kityo yalina obuyinza bungi. (Is. 22:15) Kyokka yafuna amalala n’atandika okwenoonyeza ebitiibwa. Yatuuka n’okwezimbira entaana ey’ebbeeyi era ng’atambulira mu ‘magaali ag’ekitiibwa’!—Is. 22:16-18.\nBwe tuba abeetoowaze, ne tukyusa endowooza yaffe tufuna emikisa gya Katonda (Laba akatundu 8-10)\n8. Yakuwa yakangavvula atya Sebuna era biki ebyavaamu?\n8 Olw’okuba Sebuna yali yeenoonyeza ebitiibwa, Katonda ‘yamuggyako omulimu gwe,’ mu kifo kye n’azzaamu Eriyakimu. (Is. 22:19-21) Enkyukakyuka eyo yaliwo mu kiseera nga Sennakeribu, kabaka wa Bwasuli, ateekateeka okulumba Yerusaalemi. Nga wayise ekiseera, Sennakeribu yasindika ababaka n’eggye eddene okumalamu Abayudaaya amaanyi n’okutiisatiisa Keezeekiya asobole okwewaayo mu mikono gye. (2 Bassek. 18:17-25) Eriyakimu yasindikibwa okwogera eri ababaka abo, naye teyagenda yekka. Yagenda n’abantu abalala babiri era ng’omu ku bo yali Sebuna, kati eyali aweereza ng’omuwandiisi. Ekyo kiraga nti Sebuna ayinza okuba nga teyasunguwala olw’okuggibwako enkizo, wabula yeewombeeka era n’akkiriza okukola omulimu ogwa wansi ku gwe yalina mu kusooka. Waliwo ebintu bisatu bye tuyinza okuyigira ku Sebuna.\n9-11. (a) Biki bye tuyigira ku ebyo ebikwata ku Sebuna? (b) Okwatibwako otya bw’olowooza ku ngeri Yakuwa gye yakwatamu Sebuna?\n9 Ekisooka, Sebuna yaggibwako enkizo gye yalina. Ekyo kituyigiriza nti “amalala gaviirako omuntu okugwa, era okwegulumiza kuviirako omuntu okwesittala.” (Nge. 16:18) Bw’oba olina enkizo mu kibiina, oboolyawo ng’ereetera abamu okukutwala nti oli wa mugaso nnyo, onoofuba okusigala ng’oli mwetoowaze? Ettendo onooliwa Yakuwa olw’ekitone ky’olina oba olw’ekyo kyonna ky’aba akusobozesezza okukola? (1 Kol. 4:7) Omutume Pawulo yagamba nti: “Ntegeeza buli omu ku mmwe obuteetwala nti wa waggulu nnyo, naye alage nti alina endowooza ennuŋŋamu.”—Bar. 12:3.\n10 Eky’okubiri, Yakuwa okuwa Sebuna okukangavvula okw’amaanyi, kyalaga nti yali akyamulinamu essuubi nti ajja kukyusa. (Nge. 3:11, 12) Ekyo nga kya kuyiga kya maanyi eri abo ababa baggiddwako enkizo mu kibiina kya Yakuwa leero! Mu kifo ky’okunyiiga, basaanidde okweyongera okuweereza Yakuwa mu mbeera gye baba balimu, nga batwala okukangavvula okwo ng’akabonero akalaga nti Yakuwa abaagala. Kijjukire nti bwe twewombeeka wansi w’omukono gwa Katonda, Katonda tajja kututwala ng’abantu abatasobola kukyuka. (Soma 1 Peetero 5:6, 7.) Yakuwa bw’atukangavvula aba atubumba. N’olwekyo ka tufube okusigala ng’ebbumba eggonvu mu mukono gwe.\n11 Eky’okusatu, engeri Yakuwa gye yakwatamu Sebuna erina ky’eyigiriza abo Yakuwa b’awadde obuvunaanyizibwa okukangavvula abalala, gamba ng’abazadde n’abakadde mu kibiina. Kiki kye bayiga? Wadde nga Yakuwa bw’akangavvula omwonoonyi kiba kiraga nti akyawa ekibi, era kiba kiraga nti amufaako. N’olwekyo, omuzadde oba omukadde mu kibiina, bw’oba olina omuntu gw’okangavvula onookoppa Yakuwa n’okyawa ekibi naye ate era n’onoonya ebirungi mu mwana wo oba mu mukkiriza munno?—Yud. 22, 23.\n12-14. (a) Abamu beeyisa batya nga Katonda abakangavvudde? (b) Ekigambo kya Katonda kyayamba kitya ow’oluganda omu okukyusa endowooza ye, era biki ebyavaamu?\n12 Eky’ennaku, abamu bwe bakangavvulwa, ebirowoozo babimalira ku bulumi okukangavvulwa bwe kuba kubaleetedde, ne kibaviirako okweyawula ku Katonda ne ku bantu be. (Beb. 3:12, 13) Naye ekyo kiba kitegeeza nti abantu ng’abo tebakyasobola kuyambibwa? Lowooza ku Graham, eyagobebwa mu kibiina n’akomawo naye oluvannyuma n’alekera awo okubuulira n’okujjanga mu nkuŋŋaana. Nga wayise emyaka, yasaba omukadde eyali amukozeeko omukwano okusoma naye Bayibuli.\n13 Omukadde oyo agamba nti: “Graham yalina ekizibu ky’amalala. Yali ayogerera bubi abakadde abaali ku kakiiko akaamugoba mu kibiina. N’olwekyo, ku mirundi egyaddako bwe twasisinkana okusoma, twakubaganya ebirowoozo ku byawandiikibwa ebyogera ku malala n’ebiva mu kwoleka amalala. Graham yatandika okwetunuulira mu ngeri entuufu, era n’alaba nti yalina okubaako enkyukakyuka z’akola! Ebyavaamu byali birungi! Oluvannyuma lw’okukkiriza nti amalala gaali gamuzibye amaaso era nti yalina ekizibu ky’okukolokota abalala, yatandika okukola enkyukakyuka ezeetaagisa. Yatandika okubangawo mu nkuŋŋaana obutayosa, okwesomesa Ekigambo kya Katonda, n’okusabanga obutayosa. Ate era yatandika n’okutuukiriza obuvunaanyizibwa bwe obw’okulabirira ab’omu maka ge mu by’omwoyo, era ekyo kyasanyusa nnyo mukyala we n’abaana be.”—Luk. 6:41, 42; Yak. 1:23-25.\n14 Omukadde oyo era yagamba nti: “Lumu Graham yayogera ekintu ekyankwatako ennyo. Yaŋŋamba nti: ‘Amazima ngamanyidde emyaka mingi, era mpeerezzaako nga payoniya. Naye kati lwe nnyinza okukyogera mu bwesimbu nti njagala Yakuwa.’ Waayita ekiseera kitono, Graham n’aweebwa obuvunaanyizibwa obw’okutambuza akazindaalo mu nkuŋŋaana, era yasiima nnyo enkizo eyo. Ekyokulabirako kye kyanjigiriza nti omuntu bwe yeetoowaza mu maaso ga Katonda n’akkiriza okukangavvulwa, afuna emikisa mingi!”\nKOPPA KATONDA NE KRISTO NG’OKANGAVVULA\n15. Okukangavvula kwe tuwa abalala bwe kuba okw’okubayamba, kiki kye tulina okukola?\n15 Okusobola okuba abasomesa abalungi, ffe ffennyini tulina okusooka okuba abayizi abalungi. (1 Tim. 4:15, 16) Mu ngeri y’emu, abo Katonda b’akwasizza obuvunaanyizibwa obw’okukangavvula nabo bennyini balina okukolera ku bulagirizi Yakuwa bw’atuwa. Bwe bakola bwe batyo, bassibwamu ekitiibwa era baba basobola okutendeka oba okuwabula abalala nga tebalina nkenyera yonna. Lowooza ku kyokulabirako kya Yesu.\n16. Kiki kye tuyigira ku Yesu bwe kituuka ku kukangavvula n’okuyigiriza?\n16 Bulijjo Yesu yawulirizanga Kitaawe ne bwe kitaabanga kyangu. (Mat. 26:39) Era yagamba abantu nti byonna bye yayigirizanga n’amagezi ge yalina byava eri Kitaawe. (Yok. 5:19, 30) Obwetoowaze n’obuwulize Yesu bye yayoleka byaleetera abantu okumwagala era byamufuula omusomesa omusaasizi era ow’ekisa. (Soma Lukka 4:22.) Ebigambo eby’ekisa Yesu bye yakozesanga byagumya nnyo abantu abaali ng’olumuli olumenyese, oba olutambi olwaka luzimeera. (Mat. 12:20) Abalala ne bwe baakolanga ebimunyiiza, Yesu yayolekanga ekisa n’okwagala. Kino tukirabira ku ngeri gye yawabulamu abatume be bwe baayoleka omwoyo gw’okwefaako n’okwagala obukulu.—Mak. 9:33-37; Luk. 22:24-27.\n17. Kiki ekisobola okuyamba abakadde okulabirira obulungi ekibiina?\n17 Abo bonna abalina obuvunaanyizibwa obw’okukangavvula abalala balina okukoppa Yesu. Bwe bakola bwe batyo, baba balaga nti bakkirizza Katonda n’Omwana we okubabumba. Omutume Peetero yagamba nti: “Mulundenga ekisibo kya Katonda ekyabakwasibwa, nga mukola ng’abalabirizi, si lwa buwaze, wabula nga mukikola kyeyagalire mu maaso ga Katonda; era si lwa kwagala kubaako bye mwefunira, naye lwa kwagala kuweereza; era nga temukajjala ku abo Katonda b’alinako obwannannyini, naye nga muba byakulabirako eri ekisibo.” (1 Peet. 5:2-4) Mazima ddala abakadde bwe bagondera Yakuwa n’Omwana we, bo bennyini baganyulwa awamu n’abo abaabakwasibwa.—Is. 32:1, 2, 17, 18.\n18. (a) Kiki Yakuwa ky’ayagala abazadde bakole? (b) Yakuwa ayamba atya abazadde okutuukiriza obuvunaanyizibwa bwabwe?\n18 Omusingi ogwo gukola ne mu maka. Bayibuli egamba emitwe gy’amaka nti: “Temunyiizanga baana bammwe, naye mubakulize mu kukangavvula ne mu kubuulirira kwa Yakuwa.” (Bef. 6:4) Ensonga eyo nkulu kwenkana wa? Engero 19:18 wagamba nti: “Gunjula omwana wo nga wakyaliwo essuubi, oleme kuvunaanyizibwa kufa kwe.” Kyeyoleka lwatu nti Yakuwa avunaana abazadde Abakristaayo singa tebawa baana bwabwe kukangavvula kwetaagisa. (1 Sam. 3:12-14) Abazadde bwe basaba Yakuwa abawe omwoyo gwe omutukuvu era ne banoonya obulagirizi obuli mu Kigambo kye, Yakuwa abawa amagezi n’amaanyi ge beetaaga okusobola okutuukiriza obuvunaanyizibwa bwabwe.—Soma Yakobo 1:5.\nTUTENDEKEBWA OKUBA OBUMU, EMIREMBE GYONNA\n19, 20. (a) Bwe tukkiriza okukangavvula Yakuwa kw’atuwa, kivaamu birungi ki? (b) Kiki kye tujja okulaba mu kitundu ekiddako?\n19 Tetusobola kuttottola ne tumalayo birungi biva mu kukkiriza kukangavvula okuva eri Yakuwa n’okukoppa Yakuwa ne Yesu nga tukangavvula abalala. Okukangavvula kiyamba ebibiina n’amaka okubaamu emirembe. Kireetera abalala okuwulira nti baagalibwa, ba muwendo, era nti balina obukuumi. Ekyo kituyamba okuloza ku mikisa gye tugenda okufuna mu nsi empya. (Zab. 72:7) Mu butuufu, okukangavvula Yakuwa kw’atuwa kututeekateeka okubeera awamu emirembe gyonna nga tuli bumu era nga tuli mu mirembe, nga Yakuwa ye Kitaffe. (Soma Isaaya 11:9.) Okukangavvula okuva eri Yakuwa bwe tukutunuulira bwe tutyo kijja kutwanguyira okukukkiriza nga tuli bakakafu nti okukangavvula okwo bukakafu obulaga nti Katonda atwagala.\n20 Mu kitundu ekiddako tujja kulaba ebirala ebizingirwa mu kukangavvula okuweebwa mu maka ne mu kibiina. Ate era tujja kulaba engeri gye tuyinza okwekangavvula, tulabe n’engeri gye tuyinza okwewala ekintu ekiyinza okutuleetera obulumi obusinga n’obwo bwe tufuna mu kukangavvulwa.\nOMUNAALA GW'OMUKUUMI—OGW'OKUSOMA MU KIBIINA Maaki 2018


2 Samwiri 18 | Bayibuli ey'Oku Mukutu Gwaffe Ogwa Intaneeti | New World Translation\n2 Samwiri 18:1-33\nAbusaalomu awangulwa era n’afa (1-18)\nDawudi ategeezebwa ku kufa kwa Abusaalomu (19-33)\n18 Awo Dawudi n’abala abasajja abaali naye n’abateekako abaami ab’okukulira enkumi n’ab’okukulira ebikumi.+ 2 Dawudi n’asindika ekimu eky’okusatu eky’abasajja abo nga kikulemberwa Yowaabu,+ ekimu eky’okusatu ekirala nga kikulemberwa Abisaayi+ mutabani wa Zeruyiya,+ era muganda wa Yowaabu, ate ekimu eky’okusatu ekirala nga kikulemberwa Ittayi+ Omugitti. Kabaka n’agamba abasajja nti: “Nange nja kugenda nammwe.” 3 Naye ne bamuddamu nti: “Togenda,+ kubanga bwe tunadduka, ffe tebajja kutufaako;* ekitundu kimu kya kubiri ku ffe ne bwe tufa, tebatufaako, kubanga mu ggwe mulimu ffe abantu 10,000.+ N’olwekyo, kyandibadde kirungi n’osigala mu kibuga n’otuweereza obuyambi ng’osinziira eyo.” 4 Awo kabaka n’abagamba nti: “Nja kukola kye mulaba nga kye kisinga obulungi.” Kabaka n’ayimirira okumpi n’omulyango gw’ekibuga, abasajja bonna ne bafuluma nga bali mu bibinja eby’ekikumi kikumi, n’olukumi lukumi. 5 Kabaka n’awa Yowaabu, Abisaayi, ne Ittayi ekiragiro kino: “Omuvubuka Abusaalomu mumukwate bulungi ku lwange.”+ Abasajja bonna baawulira kabaka ng’awa abaami bonna ekiragiro ekikwata ku Abusaalomu. 6 Abasajja baagenda ku ttale okulwana ne Isirayiri, era olutalo baalulwanira mu kibira kya Efulayimu.+ 7 Abaweereza ba Dawudi ne bawangulira eyo Abayisirayiri,+ era ku lunaku olwo abantu bangi ne battibwa, abantu 20,000. 8 Olutalo lwabuna mu kitundu ekyo kyonna, era ku lunaku olwo abantu ekibira be kyatta baali bangi okusinga abo abattibwa n’ekitala. 9 Abusaalomu yeesanga asisinkanye abaweereza ba Dawudi. Yali yeebagadde ennyumbu, era ennyumbu yayita wansi w’amatabi g’omuti omunene amaziyivu, omutwe gwe ne guwagamira mu matabi g’omuti ogwo, n’alengejjera mu bbanga,* ennyumbu gye yali yeebagadde yo n’esigala ng’egenda. 10 Ne wabaawo omuntu eyakiraba, n’agamba Yowaabu+ nti: “Ndabye Abusaalomu ng’alengejjera mu matabi g’omuti omunene.” 11 Awo Yowaabu n’agamba omusajja oyo nti: “Bw’oba omulabye, lwaki tomuttiddeewo n’agwa wansi? Kale nnandibadde nkuwa ebitundu kkumi ebya ffeeza n’olukoba.” 12 Naye omusajja n’amuddamu nti: “Ne bwe nnandiweereddwa ebitundu bya ffeeza 1,000, mbadde sisobola kugolola mukono gwange ne ntuusa akabi ku mutabani wa kabaka, kubanga twawulira nga kabaka akulagira ggwe, ne Abisaayi, ne Ittayi nti, ‘Mukakase nti Abusaalomu tatuukibwako kabi konna.’+ 13 Singa saagondedde kabaka ne nzita mutabani we, ekintu ekyo tekyandimukwekeddwa, era naawe tewandimponyezza.” 14 Yowaabu n’agamba nti: “Sijja kumala biseera naawe!” Awo n’akwata obusaale* busatu n’agenda n’abulasa Abusaalomu mu mutima ng’akyali mulamu, ng’alengejjera mu matabi g’omuti omunene. 15 Awo abaweereza ba Yowaabu kkumi abaamusituliranga eby’okulwanyisa ne bajja ne batta Abusaalomu.+ 16 Yowaabu n’afuuwa eŋŋombe, abantu ne balekera awo okuwondera Abayisirayiri ne bakomawo; Yowaabu yabagamba balekere awo. 17 Baatwala Abusaalomu ne bamusuula mu kinnya ekinene ekyali mu kibira, ne bamutuumako entuumu ennene ennyo ey’amayinja.+ Abayisirayiri bonna ne badduka buli omu n’addayo ewuwe. 18 Abusaalomu bwe yali akyali mulamu, yasimba empagi mu Kiwonvu kya Kabaka,+ kubanga yagamba nti: “Sirina mwana wa bulenzi kwe balijjuukirira erinnya lyange.”+ Empagi eyo kyeyava agituuma erinnya lye, era eyitibwa Kijjukizo kya Abusaalomu n’okutuusa leero. 19 Awo Akimaazi+ mutabani wa Zadooki n’agamba nti: “Ka nziruke ŋŋende ntegeeze kabaka amawulire gano, kubanga Yakuwa amulaze obwenkanya n’amununula mu mukono gw’abalabe be.”+ 20 Naye Yowaabu n’amugamba nti: “Olwa leero si ggwe ojja okutwala amawulire. Ojja kugatwala lulala, naye olwa leero tojja kugatwala, olw’okuba mutabani wa kabaka afudde.”+ 21 Awo Yowaabu n’agamba Omukuusi+ nti: “Genda otegeeze kabaka by’olabye.” Omukuusi n’akutamya ku mutwe mu maaso ga Yowaabu, n’adduka. 22 Akimaazi mutabani wa Zadooki n’addamu n’agamba Yowaabu nti: “Ka kibe ki ekinaabaawo, nange ka nziruke ngoberere Omukuusi.” Kyokka Yowaabu n’amugamba nti: “Mwana wange, lwaki naawe oyagala okudduka ogende ng’ate tolina mawulire g’otwala?” 23 Naye era n’agamba nti: “Ka kibe ki ekinaabaawo, ka nziruke ŋŋende.” Yowaabu n’amugamba nti: “Kale dduka ogende!” Akimaazi n’adduka n’agenda ng’ayita mu kkubo eriyita mu kitundu kya Yoludaani, era n’ayisa Omukuusi. 24 Dawudi yali atudde wakati w’emiryango ebiri egy’ekibuga,+ era omukuumi+ yalinnya waggulu ku mulyango ogw’oku bbugwe n’alengera omusajja ajja adduka yekka. 25 Omukuumi n’akoowoola kabaka n’amutegeeza. Kabaka n’agamba nti: “Bw’aba ali yekka, alina amawulire g’aleese.” Omusajja bwe yagenda yeeyongera okusembera, 26 omukuumi yalengera omusajja omulala ng’ajja adduka, n’akoowoola omukuumi w’oku mulyango n’amugamba nti: “Eriyo omusajja omulala ajja adduka ng’ali yekka!” Kabaka n’agamba nti: “Oyo naye alina amawulire g’aleese.” 27 Omukuumi n’agamba nti: “Enziruka y’omusajja akulembedde eringa eya Akimaazi+ mutabani wa Zadooki.” Kabaka n’agamba nti: “Oyo musajja mulungi, n’amawulire g’aleese galina okuba nga malungi.” 28 Awo Akimaazi n’akoowoola kabaka n’amugamba nti: “Nnina amawulire amalungi!” Ate era n’avunnamira kabaka, n’agamba nti: “Yakuwa Katonda wo atenderezebwe, awaddeyo eri mukama wange kabaka abasajja abaamujeemera!”*+ 29 Naye kabaka n’amubuuza nti: “Omuvubuka Abusaalomu ali bulungi?” Akimaazi n’amuddamu nti: “Nnalabye akakyankalano ak’amaanyi mu kiseera Yowaabu we yatumidde omuweereza wa kabaka n’omuweereza wo, naye saategedde kyabaddewo.”+ 30 Kabaka n’amugamba nti: “Dda ku bbali oyimirire awo.” N’adda ku bbali n’ayimirira. 31 Awo Omukuusi n’atuuka,+ era n’agamba nti: “Mukama wange kabaka akkirize amawulire gano: Olwa leero Yakuwa alaze obwenkanya n’akununula mu mukono gw’abo bonna abaakujeemera.”+ 32 Naye kabaka n’abuuza Omukuusi nti: “Omuvubuka Abusaalomu ali bulungi?” Omukuusi n’amuddamu nti: “Mukama wange kabaka, abalabe bo bonna n’abo bonna abaakujeemera babe ng’omuvubuka oyo.”+ 33 Kabaka n’awulira bubi nnyo, n’agenda mu kisenge ekyali waggulu w’omulyango gw’ekibuga n’akaaba, era yagenda agamba nti: “Abusaalomu omwana wange! Omwana wange! Abusaalomu omwana wange! Kale singa nze nfudde ggwe n’otofa. Abusaalomu omwana wange; omwana wange!”+\n^ Obut.,”kutussaako mutima.”\n^ Obut., “wakati w’eggulu n’ensi.”\n^ Era kiyinza okuvvuunulwa, “amafumu.” Obut., “obuuma.”\n^ Obut., “abaamuyimusiza omukono gwabwe.”


Bukedde Online - Bakunze abeewandiisa okufuna obutimba bw'ensiri okubukima\nMwenyigire mu nkulaakulana y'obutaka by'ebika...\nMMENGO esabye abantu ba Buganda okunoona obutimba bw’ensiri mu bifo mwebuteekeddwatekeddwa okugabirwa ng’omu ku kaweefube w’okulwanyisa omusujja gw’ensiri ogutta abantu abangi ng’ate Kabaka ayagala abantu be babeere balamu.\nMinisita w'ebyobulamu e Mmengo, Dr. Ben Kiwanuka Mukwaya (wakati), Dr. Henry Katamba (ku ddyo) nga y'akulira enteekateeka y'okugaba obutimba bw'ensiri mu Kitongole ekirwanyisa Omusujja gw'ensiri mu Minisitule y'ebyobulamu mu ggwanga nga boogera eri Bannamawulire ku nteekateeka y'okugaba obutimba bw'ensiri mu Disitulikiti y'e Wakiso nga January 27 ne 28, 2018.\n“ Omusujja bwe bumu ku bulwadde obusinga okutta abantu ba Kabaka naye Obwakabaka nga bukolaganira wamu ne Minisitule y’ebyobulamu mu Gavumenti eyawakati, pulogulamu eziwerako ziteereddwawo okubulwanyisa. Emu ku nteekateeka eno kwe kulaba nti buli maka gabeera n’obutimba bw’ensiri.\nKu nkomerero ya wiiki eno, abantu mu ssaza ly’e Kyadondo ne Busiro abali mu disitulikiti y'e Wakiso bagenda kuweebwa obutimba. Tusaba abantu bagende babuggyeyo era babukoze ekyo kye buteekeddwa okukola,” Dr. Mukwaya bwe yakunze abantu.\nEnteekateeka eno okusinziira ku Dr. Henry Katamba nga y’akulira pulogulamu y’okugaba n’okusaasaanya obutimba mu kitongole kya Minisitule y’ebyobulamu mu Uganda ekivunaanyizibwa ku kulwanyisa omusujja gw’ensiri, yaakumala ennaku bbiri ku Lwomukaaga ne Ssande January 27-28,2018 ku byalo abantu gye baawandiisibwa.\n“Buli muntu waakufunira obutimba ku kyalo we yeewandiisizza. Olina okujja n’ebikwogerako okuli densite y'eggwanga, ey’oku mulimu, ey’ekyalo saako paasipooti.\nEnteekateeka eno nnambulukufu bulungi nga tetwagalamu nguzi yonna okuli okusasuza abantu ate n’abakozi abanaabeera mu mulimu ensimbi zaabwe twakkanyiza nabo n’olwekyo bw'ofuna okutawaanyizibwa mu nteekateeka eno tusaba omuntu akube ennamba eno etali yaakusasulira 0800100066,” Dr. Katamba bwe yannyonnyodde.\nObutimba 1n650n000 bwe bugenda okugabibwa mu Wakiso mu maka 600,000 agaawandiisibwa nga galimu abantu obukadde busatu.\nOmwogezi w’enteekateeka erwanyisa omusujja, Rukia Nakamatte, yeebazizza Obwakabaka saako n’obukulembeze bw’e Wakiso olw’okukunga abantu okubeera abangi mu kwewandiiisa.


Bukedde Online - Manya amateeka\nLaba bapulezidenti ba Guinea\nAbaserikale musse ekitiibwa mu Ssemateeka - Ssaabasumba Lwanga...\nMinisitule y'ebyenjigiriza ekoze enkyukakyuka okuyamba abazzeeyo...\nAkawumbi Museveni ke yawa aba Park yard ka...\nAdded 4th January 2011\nOmwaka oguyise gwonna tugumaze tulwanyisa batujju era tubasaba omulimu tugwongere mu maaso. Mwattu nno okulwanyisa obutujju nâ€™okubutuula ku nfeete weetaaga ebintu ebikulu bisatu byokka;Â amaaso go, amatu agawulira nâ€™obwongo obusensula ne bukuwa okusalawo ekiddirira.\nOmutujju yâ€™ani era atta atya?\nAbatusibyeko ennyo olukongoolo be ba Al Qaeda aba Osama bin Laden, Al Shabaab abava e Somalia ne ADF aba Jamil Mukulu. Eriyo abalala nga Abu Sayyaf, ETA nâ€™abalala nkumu abatadde ensi yonna ku bunkenke. Bakalibutemu bano bayita mu kutegaÂ bbomu zzisabyalo.\nAbalala bakozesa mmundu sseruwandula masasi ne bagasasira mu bantu ekirindi! Abandi bawamba abantu mu ofiisi, mu nnyonyi, mu bifo ebisanyukirwamu, oluusi ne muÂ mu masomero bagendayo. Eriyo nâ€™abakozesa obutwa mu mmere oba mu mabaluwa! Ensi nga mbi!\nBanywanyi ku luno mulabe abantu gye mukolera, ebintu ebiriwo gamba ngâ€™ebitereke ebirekeddwa awo, kamera, emifaliso, ensawo ezâ€™obuyonjo, ssanduuko nâ€™ebirala. Mwettanire nnyo obutabuguumirira nâ€™okumala gakwata bye mulabye. Era mulwanyise obukyafu nga kasasiro atusibyeko akanyaaga e Kampala. Tuswala!\nTegeera abantu abasula mu kitundu kyo, bakola mirimu ki, batambula na bâ€™ani era beeyisa batya mu kitundu? Tuve mu kuliisa ebinjanjalo empiso. Muloope abakyamu nga bukyali sikulwa mukaaba lwayaba ne tuwoza, â€œMungu atukubye balaayiâ€ nga bwe mpulira abamu boogera.\nJjukira obukulu bwâ€™amatu go\nEmirundi mingi abakozi bâ€™ebikolobero bateeseza mu bifo ebisanyukirwamu , muÂ takisi, ku masimu nga batambula era tubawulira naye oluusi nâ€™otofaayo kubaloopa.\nBuno bubaka bwâ€™abakozesa abantu; mutukkirize tutendeke abantu bammwe ebyokwerinda binywerere ddala mu 2011.\nObwongo ye kompyuta yo kalimagezi\nBuno busensula nâ€™okukulaga ebiriwo ebitalabika mu lwatu. Obwongo bwe bunaakutegeeza nti kyâ€™owulidde kyabulabe naye nâ€™otofaayo kukiroopa onooba tolina njawulo na mutujju kalittima atirimbula abantu baffe.\nFfe ogwaffe tugukoze naye nammwe Ssemateeka mu nnyingo eya 17 alambika bulungi emirimu gyammwe ngâ€™abantu babulijjo era ogumu ku gyo kukolagana na bitongole bikuumaddembe.\nJjukira nti okwerinda si butiâ€¦Nga lwaki tufa tulaba nga tulina bye tusobola okukola bamuntunsolo bano ne tubatuula ku nfeete? Tuyige okulabira ewala. Mbaagaliza omwaka omuggya ogwemirembe.\nOmuwandiisi ofiisa wa poliisi akolera mu Kampala Metropolitan Police\nOwa bodaboda alepukka na gwa kusibira mwana we nju n''amulumya enjala\nMuggya wange namusanga ali lubuto ne mulekera baze\nKCC ve Villa zeeraze amaanyi\nEyasinga mu PLE mu 1996 kati looya\nBuli anzaalamu andekawo\nNeevuma ekyanzigya mu ssomero ne ηηenda mu bufumbo okubonaabona\nAbaserikale musse ekitiibwa...\nSSAABASUMBA w’Essaza Ekkulu erya Kampala, Dr. Cyprian Kizito Lwanga asabye abakuumaddembe okuyisa obulungi Bannayuganda...\nMINISITULE y’ebyenjigiriza ekoze enkyukakyuka mu birina okusomesebwa abayizi ba P7 abazzeeyo ku masomero n’ab’ebibiina...


Bukedde Online - Omulangira Jjuuko asobeddwa ku bakyala kye baagala\nOmulangira Jjuuko asobeddwa ku bakyala kye baagala\nPhillip Kaggwa ayamba abantu okunoonya ababeezi...\nOkwabya olumbe tekiriimu sitaani - Faaza...\nOMUYIMBI omuto, omulangira Abba Jjuuko aleese oluyimba lw’atuumye ‘Love Game.’ Mu luyimba luno, Jjuuko yeewuunya engeri abakyala gye balekawo abasajja abalina ssente ne babuuka n’abaavu ekiraga nti tebamanyi kye baagala.\nJjuuko yakutte vidiyo y’oluyimba luno ng’erimu omusajja bifeekeera atalina budde bwa muganzi we ng’ate owa bodaboda abeera okumpi n’omukazi ono amusonseka obugambo obw’okumukumu. Okuyimba Jjuuko yakutandika mu 2011 ng’alina ennyimba omuli My lover, Gumiikiriza, Okwagala, Akasimu kange, Rhythm n’endala.\nAyimba yekka era agamba abamuyambye okutumbula ekitone kye kuliko; Brig. Elly Kayanja ne kitaawe, Charles Ssekiwunja ow’e Masaka. Mukyala we ye Jamira Nakaliisa nga babeera Nateete Central A era balina omwana omu.


Bukedde Online - Kirumira Muhammad alekulidde Poliisi: Ateekateeka kwesimbawo ku ky'omubaka wa Palamenti\nKirumira Muhammad alekulidde Poliisi: Ateekateeka kwesimbawo ku ky'omubaka wa Palamenti\nBannayuganda Abakatoloki ababeera ebweru b...\nOkusinziira ku bubaka bw'atadde ku mukutu gwe ogwa Facebook, Kirumira agamba nti agasango agamujwetekebwako, gagenderedde kumunafuya na kumugobya mu Poliisi.\nASP, Kirumira Muhammad alekulidde ekifo kye mu Poliisi ya Uganda.\nAgamba nti aweerezza mu Polisi n'omutima gumu kyokka asiimiddwa na kuggulibwako misango gy'atamanyiiko mutwe na magulu, ekimuwalirizza okukoowa n'annyuka obuweereza bw'abadde yeenyumirizaamu n'omutima gwe gwonna, n'amaanyi ge gonna era n'obulamu bwe bwonna.\nBw'abuuziddwa Bukedde kiki ky'agenda okuzzaako ategeezezza nti ateekateeka kwenyigira mu byabufuzi era akalulu akanaddako agenda kwesimbawo ku bubaka bwa Palamenti.\nKirumira yeewuunya egimu ku misango egyamugguddwaako omuli n’okutulugunya omu ku babbi kyokka ng’omubbi ono poliisi ya Flying Squad ye yamuttira mu bubbi.\nAlumirizza nti okumuggulako emisango mu kiseera kino bakama be balowooza nti y’awa amagye ebyama ebikwata ku Kitatta.\nAyongeddeko nti mu October wa 2016 bakama be baddamu ne bamuvunaana emisango emikadde kkooti gye yagoba edda wabula nga bakikola mu nkukutu naye ebya Kitatta bwe byavuddeyo ne bawalirizibwa bagiteeke mu mawulire basobole okuwugula abantu okuva ku biriwo.\nAgasseeko nti waliwo omusajja ayitibwa Pius Kato gwe bamuvunaana nti naye yamutulugunya nti kyokka omusajja ono Flying Squad yamukuba amasasi e Bweyogerere ng’abba ku ssundiro ly’amafuta kyokka naye bamumuteekako nti ye yamutulugunya.\nAgamba nti era bakama be baabadde bamuteze akakodyo akalala okumuleka ku mulimu ng’ate ali mu kkooti awoza ekitakkirizibwa mu mateeka nti kyokka akakodyo yakatebuse n’asooka adda ku bbali okutuusa ng’amalirizza emisango gino.\nKirumira leero asazeewo okulekulira ekifo ky'okuduumira Poliisi y'e Buyende. Poliisi ebadde ekyamuvunaana okulya enguzi n'okutulugunya abasibe.\nKirumira agamba nti ekiddako ateekateeka kuyingira byabufuzi era ekifo ky'omubaka wa Palamenti kyonna ekinaalangirira nga kikalu ajja kwesimbawo avuganye ne bwekinaaba Gulu!\nOkuvuganya kweyongedde mu bizinensi y'ebbaala\nKatanga alimu kaabuyonjo 6 zokka !


"Empalirizo" ky'ekigambo ky'Oluganda ekivvuunula "force" eky'Olungereza.Empalirizo kyatondekebwawo omunoonyerezi ku nzimba y'emiramwa gya sayansi mu Luganda ono nga Ofiisa wa Poliisi ya Uganda Muwanga Charles.\nEmpalirizo (forces) ziva ku kusika(pull), okusindika(push) oba okunyooreza(twist).N'olwekyo empalirizo kyekuusiza ku kusika, okusindika oba okunyooleza. Empalirizo ze ziviirako "okuva"(motion) okwa buli kika, ne bwe kuba kujugumira, kuseetuka yadde omugendo.Empalirizo ze ziviirako ebidduka okuva mu kifo era n'ensolo okutambula oba ekinyonyi okubuuka ziba mpalirizo.Empalirizo n'olwekyo zetaaga amasoboza(energy).\nMu essomabuzimbe(physics) , empalirizo zirina akakwate n'emiramwa nga "okuva"(motion), amasoboza(energy) n'amaanyi(power).\nMu butuufu empalirizo z'obutonde(forces of nature) n'ezitali za butonde za njawulo.Empalirizo zirimu: (i) Empalirizo z'essikirizo(gravitational forces) (ii) Empalirizo z'ensikirizo(forces of attraction).Muno mulimu empalirizo za magineeti(magnetic forces) n'essikirizo(gravity) (iii) Ekikuubagano(Friction) (iv)Ekikkatiro(compression) (v)Ekinyigirizo(Stress) (vi)Kawereege(Tension) (vii)Mu essomabibuuka(aeronautics) , waliwo empalirizo ezibeera ku bibuuka nga:\n(a) Ensukuma = empalirizo esukuma (the force of thrust).Ensukuma ebaamu "emsukuma eya    waggulu(upthrust) n'ensukuma eya wansi (down thrust).Ensukuma era oyinza okujiyita\n"amasukuma"=amasoboza agasukuma(energy of thrust).\n(b)Ensitula=Empalirizo esitula(the force of lift).Eno era oyinza okugiyita "amasitula"=amasoboza agasitula (energy of lift)\n(c) Obuzito(weight) oba essikirizo(gravity).Empalirizo y'essikirizo esika edda wansi ku ttaka\n(d)Ekiwalabanyo (drag).Eno mpalirizo egezaako okugugubira omugendo oba ensukuma (thrust)\nBino bigyidwa ku "https://lg.wikipedia.org/w/index.php?title=Force&oldid=20581"\nLuno olupapula lwasemba okukyusibwamu ku 15:54, 3 Gwakkuminebiri 2016.


Bukedde Online - Engeri eby'obulamu gye bigenda okunywezebwamu ku misinde gya Kabaka\nMoses B. Mwase alondeddwa ku bwa Pulezidenti bw'ekibiina ky'okuwuga\nLeero mazaalibwa ga Theo James Walcotte\nABATEGESI b'emisinde gy'amazaalibwa ga Kabaka bafulumizza enteekateeka mwe bagenda okuyita okunyweza eby'obulamu lweginabeerawo nga April 5,2020 mu lubiri e Mmengo.\nBwabadde ayogerako ne Ronald Kawadwa nga y'akulira Majestic Brands,ekitongole ekivunanyizibwa ku nteekateeka y'emisinde gino ategeezezza nga bwebali mu kwogerezeganya n'ebitongole by'ebyobulamu mu ggwanga okulaba ng'abantu bayita bulungi mu misinde gino.\n"Tugenda kufuna Ebimmotoka bya UNRA ebiyiwa amazzi amangi kisobozese abantu bangi abajja nga basobola okunaaba ebitundu by'omubiri byonna,okukuuma obuyonjo," Kawaddwa bweyategezezza.\nKatikkiro Charles Peter Mayiga ku ddyo, akulira ba kitunzai ba Vision group mukyala Muttu n'omukyaka w'atuukirwako amawulire mu lupapula lwa Bukedde\nEmisinde gino giwagirwa Bukedde afulumizibwa Vision Group,Airtel, DFCU Bank,emikutu gy'Obwakabaka egy'empuliziganya,Events warehouse ne bannamikago abalala n'ekigendererwa ky'okukwatira ku Bwakabaka okubunyisa amawulire n'okulwanyisa obulwadde bwa mukenenya obufuuse ekyonga.\nMu ngeri y'emu bakolaganye ne minisitule y'ebyobulamu mu gavumenti eyawakati ng'eno yawaddeyo abantu 150 abagenda okubeera ku mulimu gw'okuwa abantu obuddagala obwesigwa mu ngalo era mu kaweefube w'okwetangira obulwadde bwa ssenyiga w'e China.\n"Munda mu Lubiri tugenda kuteekamu weema omugenda okubeera eddagala erinaweebwa mu ngalo okukuuma abantu nga balamu. Kabuyonjo ezigenda okuleetebwa buli emu twategezeddwa nti erina okukozesebwa abantu 20 nekiba nga tugenda kuteekawo zi kabuyonjo 300," Kawaddwa bweyanyonyodde.\nGuno gugenda kubeera mwaka gwa musanvu ng'emisinde gino gitegekebwa era okugyenyigiramu ku mulundi guno omujoozi n'ebigenderako bigulibwa 15,000/- era nga gisangibwa e Bulange- Mmengo,ku kitebe kya Vision Group mu kibangirizi kya bannamakolero,amadduka ga Airtel okuli eriri ku Thoban Centre ku luguudo Kampala,Ben Kiwanuka n'amalala.\nEbya Ssemateeka bikwatibwe na bwegendereza - Mmengo


Bukedde Online - Ambasada w'America atenderezza Phionah Mutesi omuzannyi wa Chess\nURA yeesozze semi za Mapinduzi Cup\nCranes ekubiddwa, Desabre n’agumya abawagizi...\nAMBASADA wa Amerika, Deborah Malac atendereza Munnayuganda omuzannyi wa Chess Phiona Mutesi n’agamba nti kya ttendo okulaba omuwala omuto ng’atuuse ku buwanguzi bwe yabadde omuyozaayoza okutuuka ku buwanguzi bw’empaka za Chess ku wiikendi ezaabadde ku University of Dallas.\nMu bubaka bwe bwe yatadde ku mukutu gwa Twitter, Ambasada Malac yagambye nti, “Nkulisa Phionah Mutesi emunyeenye y’omu firimu ya Queen Of Katwe olw’okukutuusa yunivasite ye eya Northwest University ku buwanguzi mu mpaka za Chess eza Pan American Intercollegiate Chess Championships. Kiwa essanyu okulaba ng’abawala Bannayuganda batuuka ku buwanguzi.”\nMutesi Nakinku mu muzannyo gwa Chess yayambye ttiimu ye okuwangula ekikopo okuva ku ba kyampiyoni abamaze emyaka ena egy’omuddiringanwa nga bakiwangula nga bano yabawangulidde ku bubonero 4-0.\nMutesi ne munne Ben Makumbya abali mu mwaka ogusooka ku sikaala eyabaweebwa yunivasite eno, yazannyidde ku mmeza nnamba 2yawangudde enzannya ssatu n’aggwa maliriri oluzannya olwasembyeyo ate munne Makumbya n’awangula ssanti ku mmeeza nnamba emu ne bakuhhaanya obubonero obwabawanguza.\nYunivasite munaana okuva mu Canada okutuuka mu South Amerika ze zeetabye mu mpaka zino.


Bukedde Online - Obugaali bwe baasuubiza aba LC bubatabudde\nObugaali bwe baasuubiza aba LC bubatabudde\nEyafiiridde ku kyeyo bamukebedde ng'omutima n'amawugwe byalwala\nEnsaasaanya ya ssente ku mukolo gwa Rema y...\nYagambye nti baludde nga baagala okusisinkana Puezidenti kyokka amabaluwa ge bawandiika tebamanyi oba gamutuukako ng’ate n’abantu be babadde batuukirira okubatuusaayo bakyalemeddwa okubatwala.\nAbamu ku ba LC abaabadde mu lukiiko.\nBASSENTEBE ba LC1 ne LCll mu Kampala bakkukkulumidde Gavumenti olw'okulemererwa okubawa obugaali maanyi ga kifuba ne 10,000/- ezaabuli mwezi Pulezidenti Museveni ze yabasuubiza okubayamba mu mirimu gyabwe.\nBaabadde mu lukiiko olwatudde ku Ssande e Nakulabye mwe baakubaganyizza ebirowoozo ku mitendera gye balina okuyitamu okusisinkana Pulezidenti.\nStephen Nsereko, ssentebe w'ekibiina ekigatta bassentebe b'ebyalo n'emiruka mu Kampala yagambye nti Gavumeti tebafudde wadde ekimanyi nti be bakulembeze abasinga okukola.\nYagambye nti baludde nga baagala okusisinkana Puezidenti kyokka amabaluwa ge bawandiika tebamanyi oba gamutuukako ng'ate n'abantu be babadde batuukirira okubatuusaayo bakyalemeddwa okubatwala.\nBassentebe abaabadde bakutte ebipande ga biwandiikiddwako nti, twagala kusisinkana Pulezidenti',baategeezezza nti n'ababaka be baalonda okubakiikirira mu palamenti tebabasakidde wadde okutuusaayo okwemulugunya kwabwe.\nOmwogezi w'ekibiina kino Jimmy Dheyongera yagambye nti Gavumeti yandibadde ebafaako kuba be bantu abasookerwako era abamanyi ebizibu by'omuntu wa wansi kyokka Ssentebe w'abavubuka e Lubaga Nicholas Mapeera yagam\nbye nti nga Pulezidenti bwe yakkiriza okusisinkana abavubuuka ba Ghetto nabo yandibadde afuna akaseera nabasisinkana ne bamubuulira ebizibu ebiri mu bitundu byabwe kubanga babimanyi n'abantu be bakulembera nabo babamanyi.\nPSG eyingidde olwokaano lw'okugula Eriksen\nEbya Ssebaana; Omukazi ayogezza abantu obwama\nMuganzi wa Ssebaana ayongedde bwiino: 'Baze yankutukidde mu ngalo'\nEby'olumbe lwa Ssebaana bizzeemu enkalu


Bukedde Online - Obwavu buswaza - Katikkiro Mayiga\nKATIKKIRO wa Buganda Charles Peter Mayiga agambye nti obwavu kye kintu ekisinga okuswaza n’okuweebuula ekitiibwa ky’Abaganda ku mulembe guno.\nMinisita w’ebyobulimi e Mmengo Kakomo ( ku ddyo) ng’anyonnyola Katikkiro Mayiga (amuddiridde). Ku kkono ye Magala omwami atwala essaza ly’e Butambala.\nBino yabyogeredde ku mbuga y’eggombolola Ssabawaali Bulo mu ssaza ly’e Butambala nga December 10, 2019.\nYagambye nti kino kiteekwa okumalibwawo bunnambiro ng’abantu beekwata empisa y’okukola obutaweera n’okwenyigira mu mirimu Buganda gy’erinako enkizo ng’okulima emmwaanyi. “Tetwagala Buganda\nejoogebwe. Muyimba nti ekitiibwa kya Buganda kyava dda, munaakikuuma mutya nga temulina wadde ekikumi mu nsawo?\nBakuwa batya 10,000/- n’olonda omuntu gw’otoyagala. Okwo kwe kutujooga nze nga Katikkiro wa Buganda kwe ssaagala kulaba! bannange twerwaneko,” Katikkiro Mayiga bwe yakubirizza abantu.\nYasabye Abaganda okwebeereramu nga beekolera emirimu gyabywe basobole okuzza Buganda ku ntikko. Yabadde ku kyalo Kifampa ew’omulimi w’emmwaanyi ehhanda, Leonardo Lukyamuzi.\nYagambye nti obumu ku bunafu obuli mu Africa bwe butaddaabiriza mirimu gitandikiddwa wabula okulinda ekintu kimale okuggwaawo baddaabirize ebyonoonese.\nKatikkiro yasabye abaami ba Kabaka n’abo abalina obuvunaanyizibwa okubeeranga ekyokulabirako nga minisita omubeezi ow’ebyobulimi e Mmengo, Hajji Amisi Kakomo bw’akola.\nKu Butawuka alinako ffaamu y’emmwaanyi eya yiika ezisoba 23, olusuku olusoba mu yiika 10 n’ebirala. Minisita atwala ettaka, ebyobulimi ne bulungibwansi, Hajjati Mariam Mayanja yategeezezza ng’Obwakabaka bwe bwamalirizza okuwandiisa kkampuni eyitibwa Mmwaanyi Terimba Ltd ng’eno egenda kugula emmwaanyi ezirimiddwa abantu.\nYeebazizza Katikkiro olw’okukubiriza buli ssaza okufuna omulimisa omukugu ayambe abalimi. Omwami w’essaza lino, Hajji Sulaiman Magala yategeezezza nti, abantu b’ekitundu bawulize eri Obwakabaka era baakugenda mu maaso n’okunyiikirira enteekateeka zaabwe.\nOmukolo guno gwe gwakomekkerezza omwaka gw’emmwanyi 2019. Okulambula emmwaanyi kwetabiddwaako bannabyabufuzi omwabadde Muwanga Kivumbi, Lydia Mirembe, Bavekuno Kyeswa nga ye Ssentebe wa disitulikiti y’e Butambala, Aisha Kabanda, Rashidah Namboowa, Ibrahim Batemyetto n’abalala.


Paasita Serebe aleppuka na bbanja lya buka...\nBugingo yeeyanjudde ku CPS mu ofiisi y'omuduumizi wa poliisi mu Kampala n'emiriraano, Moses Kafeero Kabugo ku Lwokubiri akawungeezi.\nKigambibwa nti, Bugingo bwe yabadde tannatuuka ku CPS, waasooseewo akafubo mu ofiisi ya Kafeero akaabaddemu omuduumizi w'ebikwekweto by'amagye mu Kampala, Maj. Gen. Samuel Kawagga n'omuduumizi wa Miritale, Brig. William Bainomugisha.\nEnsonda ku CPS zaategeezezza nti, Bugingo yatuuse ku CPS wakati w'essaawa 12:00 ne 1:00 ey'akawungeezi.\nYabadde awerekeddwaako abasumba abakulu mu kkanisa ye ne bannamateeka be ne bagenda butereevu mu ofiisi ya Kafeero eyamuyise okubaako byannyonnyola ku mbeera eyabadde mu kibuga ku Mmande ng'abakazi beegugunga.\nKafeero yalabudde Bugingo obutaddamu kwogera bigambo bisasamaza bakazi ebiyinza okuvaako ebyokwerinda by'ekibuga okubeera ku bunkenke.\nOno yamubuulidde engeri ekibuga gye kibadde kikkakkanyeemu nga temukyalimu bujagalalo bwonna na kwegugunga n'amugamba nti, tebaagala bujagalalo kudda mu Kampala nga busibuka mu kkanisa ye.\nYagambye nti, ensonga za famire tezisaana kwanika mu lujjudde n'amulabula obutaddamu kwogera kintu kyonna ku famire ye ng'ali ku katuuti mu kkanisa ye eya House of Prayer Ministries International e Makerere.\nEnsonda ku CPS zaategeezezza nti, bakira Kafeero annyonnyola nga Bugingo awuliriza bw'awuuna olwamaze ne yeetonda olw'embeera eyabaddewo ku Mmande egambibwa nti, yavudde ku bigambo bye yayogera ng'alumba mukazi we nti yalina ekikulukuto okumala emyaka 10.\nKyategeezeddwa nti, Bugingo yagambye Kafeero nti, teyagenderera kuvvoola Teddy era bye yayogera yali tamuvvoola kubanga biri mu bujulizi Teddy kennyini bwe yeewaako mu kkanisa ng'abantu bonna bawulira kyokka n'asuubiza okugondera ebiragiro ebyamuweereddwa poliisi.\nBugingo yamaze akaseera akawerako mu ofiisi ya Kafeero ng'amameeme gamukuba kyokka oluvannyuma, Kafeero yamutegeezezza nti teyabadde mukwate era yabadde amuyise kubaako bye bakkaanyako.\nOmwogezi wa poliisi mu Kampala n'emiriraano, Patrick Onyango yagambye nti, Bugingo kituufu yeeyanjula nga bwe yali ayitiddwa ku Lwokubiri n'asisinkana Kafeero eyali amuyise n'amulabula okukomya okwogera ebintu ebitanula abakazi okwegugunga n'okuggya ensonga za famire ye mu lujjudde.\nBannakibiina kya NRM ebweru w'eggwanga batandise kaweefube w'okudduukirira nnamwandu wa Felix Kaweesi\nOmwogezi wa NRM ebweru w'eggwanga Moses Kimuli asambazze ebyateekeddwa ku facebook ne watsup mbu awa abantu abatawagira NRM obutwa


GIWUNYE! Maama asudde abaana be abalongo mu mwala olwa bba okwebuzabuza ku nsonga z’amaka, Poliisi emukutte abitebye – The Bridge Uganda\nPoliisi y’e Kitgum ekutte omukyala ku misango gy’okutta omu ku baana be abalongo abalenzi myezi 8 olw’obutakaanya ne bba.\nLily Oyella nga mutuuze ku kyalo Bipong mu ggoombolola y’e Labongo Amida yakutte abalongo n’abasuula mu mwala gwa Auch, Mita 500 okuva awaka ku ssaawa nga 12 ez’akawungeezi k’olunnaku olw’eggulo ku Lwomukaaga.\nKigambibwa omukyala Oyella yatumye bba Kenneth Ochol okugula emmere kyokka omusajja teyakomyewo nga ssente zonna yazinyweddemu omwenge ku lunnaku Olwokutaano.\nOmukyala Oyella yavudde mu mbeera nga talina kyakuliisa baana, kwe kusalawo okusuula abaana mu mwala.\nWilfred Nyeko, ssentebe wa LC 3 mu ggoombolola y’e Labongo Amida agamba nti omu ku baana yafudde ate omwana omulala yataasiddwa abatuuze ng’ali mu mbeera mbi era mu kiseera kino ali mu ddwaaliro ekkulu e Kitgum.\nMaama Oyella ali ku kitebe kya Poliisi e Kitgum ku misango gy’okutta omuntu ate omusajja aliira ku nsiko mu kiseera kino era Poliisi emunoonya.


Ekanisa elina kigendererwa ki?\nEbikolwa 2:42 lusobola okutwalibwa okuba ekigendererwa ky’ekanisa. “Ne baba nga banyiikiriranga okuyigirizibwa kw'abatume, ne mu kusseekimu, ne mu kumenya emigaati ne mu kusaba.” Okusinziira ku lunyiriri luno, ekigendererwa/oba emirimu gy’ekanisa gilina kuba;\n1)\tOkusomesa ensomesa ya Bayibuli,\n2)\tOkuteekawo ekifo ky’okusizizamu eky’ekanisa\n3)\tOkumenya omugaati/okutuukiriza ekyegulo kya Mukama\nEkanisa elina okusomesa ensomesa ya Bayibuli tusobole okusimbibwa mu kukkiriza. Abaefeesao 4:14 egamba, “tulemenga okubeera nate abaana abato, nga tuyuugana nga tutwalibwanga buli mpewo ey'okuyigiriza, mu bukuusa bw'abantu, mu nkwe, olw'okugoberera okuteesa okw'obulimba;” Ekanisa elina kuba kifo kya kukuŋŋaniramu, abakristaayo webasobola okwewaayo eri abalala nebasobola okwesanŋŋanamu ekitiibwa (Abaruumi 12:10), n'okubuuliriraŋŋana (1 Abassesalonnikan 5:11), era ekisingira ddala, okwagalana (Yokaana 3:11).\nEkanisa alina okuba ekifo abakkiriza webasobola okutuukira ekyegulo kya Mukama, nga bajjukira okufa kwe, n’omusaayo gwe ogwayiika ku lwaffe (1Abakkolinso 11:23-26). Ensonga “y’oumenya omugaati”(Ebikolwa 2:42) nayo yetise ensonga y’okulya awamu. Kino kya kulabirako eky’ekanisa okuwagira ensonga y’okukuŋŋaana. Ekigendererwa ekisembayo eky’ekanisa okusinzira ku Ebikolwa 2:42 kwekusaba. Ekanisa elina okuba kifo ekilina okuwagira okusaba, ekisomesa okusaba, era ekiteeka mu nkola okusaba. Abaffiripi etuzaamu amanyi, “Temweraliikiriranga kigambo kyonna kyonna; naye mu kigambo kyonna mu kusabanga n'okwegayiriranga awamu n'okwebazanga bye mwagala bitegeezebwenga eri Katonda.\nN'emirembe gya Katonda, egisinga okutegeerwa kwonna, ginaabakuumanga emitima gyammwe n'ebirowoozo byammwe mu Kristo Yesu.”\nEmulimu omulala ogwaweebwa ekanisa kwekubuulira enjiri ey’obulokozi obuli mu Kristu Yesu (Matayo 28:18-20; Ebikolwa 1:8), Ekanisa eyitibwa okuba n’obwesiggwa mu kubuulira enjiri okuyita m bigambo n’ebikolwa. Ekanisa elina kuba “nyumba y’omusana” mu kitundu mweri, ng’esongera abantu eri Mukama waffe Yesu Kristu Omulokozi. Ekanisa erina okuwagira wamu n’okuteekateeka abantu baayo okubuulira enjiri (1 Peteero 3:15).\nEbigendererwa by’ekanisa ebisembayo bituweebwa mu Yakobo 1:27: “Eddiini ennongoofu eteriimu kko mu maaso ga Katonda Kitaffe ye eno, okulambulanga abafuuzi ne bannamwandu mu bunaku bwabwe, n'okwekuumanga obutaba na mabala ag'omu nsi.” Ekanisa erina kuweereza eri abo abali mu bwetaavu. Kuno si kubunya bubunya njiri, wabula n’okukola ku byetaago ebikwatibwako eby’ekanisa (engoye, emere, enyumba) nga bwekyetaagisa mubutuufu bwakyo. Ekanisa era elina okunyweeza abakkiriza mu Kristu n’ebikola byebetaaga okuwangula ekibi n’okusigala nga tebakyafuwaziddwa nsi. Kino kikolebwa okuyita mu kusomesa okutuufu okwa Bayibuli n’okukuŋŋaana oba okus’ekimu.\nN’olwekyo, Ekigendererwa ky’ekanisa ky’eki? Pawulo awa ekifaananyi ekirungi eri abakkiriza mu Kolinso. Ekanisa mikono, kamwa, era bigere bya Katonda—mubiri gwa Kristu (1 Abakkolinso 12:12-27). Tulina okukola ebintu Kristu byeyandikoze singa abadde kunsi mu buliwo mu mumubiri. Ekanisa elina kuba “nkulistaayo”, “ng’elinga Kristu”, era ng’egoberera Kristu.


Bukedde Online - Nkyalese okuzaala lwa rugby - Wokorach\nNnina ttiimu ekuba Misiri - Basena\nUganda eremereddwa okuwangula empaka z’Afrika...\nPhillip Wokorach, muzannyi wa rugby ku ttiimu y'eggwanga eya Rugby Cranes. Yakutte kyakubiri ku ngule ya USPA, eya munnabyamizannyo w'omwaka oguwedde.\nWokorach ng'ali mu nsiike\nSCOVIA BABIRYE yamutuukiridde n'ayogera ku bulamu bwe. Nazaalibwa nga December 31, 1993, eri omugenzi Jalobo Serafino eyali amanyiddwa nga 'Daktar' ne Rose Lillian Ayot ow'e Kitintale. Ndi wakutaano mu baana omusanvu.\nNatandika okuzannya Rugby mu 2002 nga ndi mu P3 ku Kiswa P/S, nga batandise Totos Rugby e Kyaddondo. Ebiseera ebyo twali tubeera mu Nakawa Quarters, nga ntera okugenda e Kyaddondo okulaba abazannyi.\nEno gye nafunira ekinyegenyege era Abazungu bwe batandika okutambuza rugby mu masomero nga banoonya abaana abato, nz'omu ku be baalondayo.\nBwe twamala P7 mu 2006 ne batutwala e Bungereza ne tulambula gye baasookera okuzannyira Rugby, omupiira, engatto n’engoye bye basooka okuzannyiramu.\nWabula olugendo luno kata lunsube nga mmange agaanyi okussa omukono ku biwandiiko ebitutwala kuba yali alowoooza nti Abazungu bagenda kutubba, wabula bwe namukaabirira ennyo n'akkiriza. E Bungereza twamalayo wiiki nnamba.\nBwe twakomawo ne ntandika S1 ku City High ne tukola ttiimu yaffe era mu S3 ne tugenda mu kuvuganya n’amasomero amalala.\nEno aba Hana International School gye bandabira ne bampa bbasale ne tuwangula empaka z’amasomero eza East African Games n’ekya 7s, era nze natwala eky'omuzannyi asukkulumye ku balala.\nOmutindo guno gwantunda era we nabeerera mu S5 nga nzannyira ne kiraabu ya Buffaloes 2011.\nNga mmalirizza S6 mu 2012, nneegatta ku yunivasite ya UCU e Mukono okusoma diguli mu byobusuubuzi.\nHeathens yantwala naye oluvannyuma ne mmenyekerayo amagulu ne banzijanjaba okutuusa lwe nnawona.\nMu 2014 nayitibwa ku ttiimu y'eggwanga eyazannya Scotland ku 7s era omutindo gwange ne gugenda mu maaso okuntunda, ttiimu ya Esher rugby Club ne ntwala okungezesa, kyokka oluvannyuma lw'emyezi ena ne nfuna obuvune, era awo okugezesebwa we kwakoma.\nMmange yali ayagala mbeere musambi wa mupiira nga kitange eyazannyanga nnamba 6 ku ttiimu y’eggwanga ne mu kitongole ky’amazzi (NWSC), wabula ensimbi z’okusasula mu akademi zaali nnyingi ate nga nange omutima gundi ku rugby, bwatyo n'abivaako.\nSinnalowooza ku bya kuzaala wadde okufuna omubeezi kuba bijja kunzigya ku mulamwa, era mu kiseera kino nneemalidde ku rugby.\nRugby simutenda kuba ampeeredde ate kati mwe nzigya ekyokulya era ne diguli gye nasoma sigirowoozaako. Ebiseera byange ebisinga mbimala Kenya gye nzannyira ogw'ensimbi mu kiraabu ya Kabras. RFC mu nnamba 15. Ebiseera byange ebisinga mbimalira mu jjiimu okusobola okwekuumira ku mutindo, sso nga n'olumu hhenda ne mpuga.\nGino emibiri gyaffe giringa yingini era olina okugirabirira obulungi. Nfaayo nnyo ne kye ndya kuba nakyo kyongera ku mutindo. Olunaku ndya emirundi ena; ku makya, ekyemisana, ekyeggulo ne mu kiro, ate emmere ng’ewera bulungi.\nObuzibu bwa rugby mu Uganda bwa kubeera nti Gavumenti temuliiko nnyo, ssente basinga kuzissa mu mupiira. Gavumenti esaana ekwatagane n’akakiiko akakulira ebyemizannyo mu ggwanga balabe engeri gye bayinza okutuyambamu. E Kenya bateekamu ssente, ate batufaako okuviira ddala ku kye tulidde, ekigero, wamu n'emirundi.\nEkirooto kyange kya kufuuka kafulu nga nze nsinga mu rugby mu nsi yonna.\nEngule USPA gye yampadde yanzizizzaamu amaanyi era hhenda kweyongera okukola ennyo.\nEYALI OMUTENDESI AMWOGEDDEKO (Yayiro Kasasa)\nWe nabeerera omutendesi wa rugby mu 2014, Wokorach yali tanneeyunga ku ttiimu kuba yali akyabulamu.\nKati agenze akuguka mpola, naye akyetaaga emizannyo emirala asobole okwongera okufuna obumanyirivu.\nAlina empisa era wadde abantu abasinga bamugulumiza teyeetwalira waggulu.\nTwasanyuka nga USPA emusiimye kuba kyatulaze nti naffe batufaako.\nTufuba okulaba ng'abazannyi baffe basoma ne bamalako ate bafuna n'obudde okukola emirimu emirala, kibayambe obutayagga nga bannyuse okuzannya.


Bukedde Online - Kansala w’abavubuka e Mpigi bamusse\nKansala w’abavubuka e Mpigi bamusse\nMuseveni asitukidde mu batta abakazi e Ntebe...\nAkola n’omwagalwa we ku mulimu mukole bino...\nNakijoba (ku ddyo) ng’ali mu bulumi.\nKANSALA w’abavubuka e Mpigi abatemu baamusse, mukazi we ne bamutema ne bamuleka nga bamusibye emiguwa. Tadeo Ssebunya Kasule 30, omusuubuzi w’ebizimbisibwa abatemu baamusanze mu maka ge e Mpambire mu Mpigi ne bamutema n’afa nga yaakatuusibwa mu ddwaaliro e Nsambya.\nAbatemu baalinnye ekikomera kya Ssebunya ne bagwa munda, yagenze okukomawo awaka ne mukazi we nga babalindiridde era olwabadde okuggulawo oluggi, omu ku bazigu n’amutema ekiso ku mutwe. Mukazi we Sophia Nakijoba yabadde agezaako okukuba enduulu naye ne bamutema ekigere ne bamusiba emiguwa n’okumusaba ssente nga bw’aba tazirina waakiri abalagirire we ziri.\nObwedda abatemu bamusaba ssente nga bwe bamugamba nti, “Tetwazze kuzannya, tuvudde Kyotera twagala ssente bw’oba tozireese naawe tukutta”. Baabadde bamanyi nti Ssebunya bamaze okumutta. Olw’emiggo n’okutulugunyizibwa okw’amaanyi Nakijoba yabalimbye nti ssente baazisimira bweru kwe kumusiba omuguwa mu bulago ne bamutwala ebweru abalage we ziri.\nBaatandise okusima kyokka bwe baalabye nga tebazituukako ne bata- 8 Bukedde Lwakubiri September 26, 2017 Amawulire Godfrey Nsimbi: Balabika abatemu baludde nga beetegekera okutta kansala naye nga tacakala nga kizibu okumusanga. Kye baavudde basalawo okumuteegera awaka we baamuttidde.\nAminah Babirye, mutuuze; Obutaba na bukulembeze bwa kyalo nakyo kireeseewo obutali butebenkevu mu kitundu kuba wano ssentebe waffe yafa dda kati tetulina ssentebe eyali amumyuka y’akola byonna ng’ate mukazi. Benna Nakijoba: Omugenzi abadde teyeeyisa nga bavubuka, ng’alina empisa ate nga teyeegulumiza nga kizibu okumanya nti mugagga. Tufiiriddwa omuvubuka ow’omugaso atasangika.\nAbantu bye boogera buka. Yalabye bakaaye kwe kubalagirira nti ssente ziri mu dduuka lye erya hadiweya e Kalagala omugenzi gy’abadde akolera era ne bagendayo. Wabula baabadde baakatandika okumenya oluggi omukuumi kwe kubalaba n’akuba enduulu ne badduka ne basuulawo ebyuma byabwe. Akulira poliisi y’e Mpigi, Ronald Mugarura yagambye nti banoonyereza ku ttemu lino. Baatutte ebyuma ebyakozeseddwa era n’asaba abantu okuyamba ku poliisi okubazuula.


Bukedde Online - Ebya Desire biwanvuye: Omunigeria alaalise okulaga ebifaananyi ebikambwe ng'ali bukunya\nRDC w'e Luweero ayimbuddwa e Luzira ebbanja...\nOMUNAYIGERIA asunguwadde n’alaalika Desire Luzinda nga bw’agenda okufulumya ebifaananyi bye ebirala ebikambwe ebinaamukutula ‘ppata’ singa talekera awo kumuyita mufere.\nMuganzi wa Luzinda, Franklin Emuobor Ebenhron yategeezezza nga bw’ali omunyiivu olwa Luzinda okumuyita omufere ng’ate ye akimanyidde ddala nti, bakkaanyanga bulungi ku bye baali bakola byonna omuli okumuwa by’ayagala, okumukkiriza yeewole ssente ezaakola ekivvulu kye ekya ‘Black and White Affair’ ku woteeri ya Serena n’ebirala.\nFranklin yategeezezza nga bw’ajja n’okwasa ebyama bya laavu yaabwe ebirala bingi kwe kulabula Luzinda amwegendereze kubanga ebifaananyi by’alina yatoolako butoozi ‘jalibu’ kukangamu bukanzi ng’enjogera y’ennaku zino bweri ate nga ddala Desire akimanyi nti ebifaananyi alina bingi.\nBino olugudde mu matu ga mikwano gya Luzinda ne batuuza bukubirire olukiiko ne batema empenda okutangira Omunayigeria alabika nga yafuukidde Luzinda ekyambika.\nBaasoose kukkaanya ku kya kumusiriikirira, ne bamusiima n’obutayogera kintu kyonna nga bwe bakkaanya mu lukiiko lwe baalimu wiiki ewedde mwe baamusabira asirike be cee..\nKyokka mu lukiiko luno, baasazeewo Luzinda yetondere Bannyuganda bonna olw’ebifaananyi eby’obuseegu ebyamukubwa ne bisaasaanira eggwanga lyonna wiiki ewedde.\nWabula obuzibu bwe baafunye y’engeri gye banaategeezaamu ab’amawulire okwetonda kuno oluvannyuma lw’okukizuula nti, bwe banaayita olukung’aana lwa bannamawulire, mulimu abamu abalabika okugufuula omugano ogw’okubuuza ebibuuzo ebiyinza okuyitawo ne biva ne ku mulamwa gw’okwetonda ebintu ne byongera kutabuka.\nWano we baasaliddewo, akole ekiwandiiko kiyisibwe mu mikutu gy’amawulire egy’esigika.\nOmu ku baabadde mu lukiiko luno ataayagadde kwatuukirizibwa mannya yategeezezza nti, Luzinda yabadde muwoteevu ng’akyuse ne mu ndabika olw’obulumi bw’alimu olw’okuweebuulwa mu ggwanga nga kati y’afuuse ensonga mu bintu ebitaliimu era yamazeeko ayogera yesooza n’okufeesa.\nBino we bijjidde nga waliwo ebifaananyi ebirala ebyayongedde okusaasaana ku Mmande ne ku Lwokubiri lwa wiiki eno ebiraga Luzinda ng’ali bute, yeebase aliko by’akola n’ebirala nga biri ku katambi ka ‘vidiyo’ akalaga ng’aliko by’akola mu buliri.\nBino no byasiikudde n’abantu abaabadde batidde okuddamu okubiraba olw’okulabula kwa minisita w’empisa n’obuntubulamu, Fr. Simon Lokodo, okukwata ababiraba olwo ate ne baddamu buto.\nKati abantu bafeffetta buli kafaananyi ka Luzinda gye kali ne babuweereza ku mikutu gy’amawulire naddala ogwa ‘watsapp’ ne facebook.\nEbya Desire biwanvuye: Omunigeria alaalise okulaga ebifaananyi ebikambwe ng''ali bukunya


Bukedde Online - Hamza ne Rema baalaze kiraasi etabangawo: Laba obubadde bwe baatadde ku mukolo gwabwe ekyagufudde ogwenjawulo\nAbakozi ba Imperial Royale Hotel baleppuka na gwa kufiiriza Gav't...\nEbyambalo ku mukolo gwa Rema byamazeewo ob...\nHamza ne Rema mu byambalo by’ekinigeria. Emabega ze mperekeze zaabwe.\nRema ng'aboobedde mu gomesi enjeru n'ekitambaale ekya kiragala.\nOmulundi ogwasoose, Rema yayambadde gomesi enjeru n'ekitambaala ekya kiragala olwo Hamza n'ayambala ekkanzu y'omuleera ogwabaddemu kiragala n'ekkooti y'ekivubuka (braizer) eya kiragala ng'eriko ne bbaasikooti.\nOlwo entalabuuzi eyabadde enzirugavu yabaddeko ekimuli ekya siriva ekyabadde kifaanagana n'ekimuli ekyabadde kitobekeddwa mu kitambaala kya Rema.\nKu mulundi ogwokubiri, ekkanzu ya Hamza yabadde n'omuleera ogwa ppinki ow'amazzi n'ekkooti eya zzaabu ow'amazzi n'ekimuli ekya zzaabu.\nGomesi n'ekitambaala byabadde bifaanagana wabula nga ku kitambaala baatungiddeko langi eya ppinki ow'amazzi.\nRema yayambaliddeko enkoofi ira ekoleddwa ng'ekitambaala.\nEby'omu bulago byalukiddwa na ngalo ssaako akakoofi ira Hamza ke yayambadde.\nKuno Rema yakwatiddeko ekyoya ekiwujja empewo ekya langi enjeru ng'ekwatagana n'eby'omu bulago n'ebikomo.\nOmulundi ogwasembyeyo, Rema yayambadde ekiteeteeyi ekigazi ekyabadde kyakaayakana mu langi eya kakobe ow'amazzi.\nKentalo yagambye nti okwambala kiragala n'enjeru nga ku mutwe bamutaddeko akatimba baakikoze okuggyaayo ekitiibwa ky'omugole .\nKu gomesi eyookubiri eyabadde eyakaayakana, baagitungiddeko akatimba akatangalijja ku mikono mu kifuba ne wansi okugifuula ey'enjawulo.\nEkyambalo ky'ekinigeria baakiggya bweru, olwo dizayina amanyiddwa nga Abas eyayambazza Hamza n'emperekeze n'akyongeramu ebirungo.\nAte ekiteeteeyi kye yasambye okwambala nga kyaka obutaala, Kentalo agamba nti wadde kyacamudde bangi, naye ogwo omusono guluddewo lwakuba baagwongeddemu ebirungo okuguzzaa obuggya n'okutuukana n'omulembe.\nObutaala buno nga bulina eppeesa ly'onyiga ne bwaka, bwagulibwa bwokka e Turkey, wabula bwe bwalema okukola kyennyini kye baali baagala, oluvannyuma baabutwala e Yitale okubwongeramu olwo ne bulabika nga bwe baali baagala.\nChristine Kisakye omukugu mu by'emisono ng'akolera mu Kampala yagambye nti eyayambazza abagole yakoze okunoonyereza okw'amaanyi n'okuyiiya okulaba nga baba banjawulo ddala.\n" Okugeza yatututte e Nigeria n'atulaga ennyambala yaayo ey'obuwangwa naye obutayagala ate kulabika ng'Abanigeria, n'agattako ekikweya nga kiwanvu ddala ekyayongedde okulufuula olw'omugole.\nEkirala langi zaabwe naddala enjeru ne kiragala zaakwataganye ne langi z'eddiini y'Ekisiraamu entongole.\nEnviiri za Rema zaabadde za kigero emisono gye yakoze tegyabadde gya bulijjo era zaayerudde bulungi ekyenyi n'anyuma.


Bukedde Online - Abalenzi baleebezza abawala mu bya PLE\nPoliisi yeegaanyi okukwata abakuba eza Bobi...\nManeja Kavuma ayagala Abtex amuliyirire obukadde...\nAdded 17th January 2019\nEKITONGOLE ekivunaanyizibwa ku bigezo mu ggwanga ekya UNEB kifulumizza ebyavudde mu bibuuzo bya PLE ebiraze nti abayizi abalenzi basinze abawala okukola obulungi.\nEbivudde mu bigezo ebifulumiziddwa Minisita w’ebyenjigiriza, Janet Museveni biraze nti abayizi 669,728 be baabitudde , 77,573 ne bayitira mu ddaala erisooka, 273,668 ne bayitira mu ly’okubiri, 142,432 mu ly’okusatu, 107,601 lyakuna , 56,204 ne bagwa ate 12,250 tebaabitudde.\nSsabawandiisi w’ekitongole kya UNEB, Dan Odongo yagambye nti omuwendo gw’abayizi abawala abaakoze ebigezo gwasinze abalenzi wadde abalenzi be baasinze okukola obulungi.\nN’awa eky’okulabirako nti ku baayitidde mu ddaala erisooka 77,573 , abalenzi baabadde 41,604 ate abawala 35,527. Era ebigezo ebimu byakwatiddwa bwa bubbi.\nSsentebe w’ekitongole kya UNEB, Polof. Mary Okwakol yagambye nti emu ku nkoppa eyeeyambisiddwa mu bigezo kwabaddeko abasomesa okuyamba abayizi nga babawandikira ansa ku lubaawo . Era guno omuze gwabadde mu masomero munaana e Bundibugyo ng’abazadde obubbi buno baabusasulira emitwalo 50,000/- mu maaso.\nWaliwo n’abayizi abataasobodde kutuula olw’amasomero gaabwe obutabawandiisa kubikola wadde nga gaasaba abazadde ssente.\nMuky. Janet Museveni yategeezezza nti kyetaaga okutunuulira enklaliriza ensonga ezivuddeko omuwendo gw’abaana abalenzi abaatuula ebigezo okukendeera abawala baleme kubasuusuubako kuba bonna baana ba ggwanga.\nN’agamba musanyufu olw’omuwendo gw’abayizi abatuula ebigezo bino okweyongera omwaka guno.\nYagambye nti Minisitule tejja kuttira ku liiso ssomero lyonna litalina bisaanizo.\nKadaga akunze bannaddiini okubuulirira abaana ku by'okwegatta


Omubaka Ssekikubo ayimbuddwa poliisi ne yenyooola...\nEttaka lubuutikidde ababadde basima omusenyu...\nMINISITA w’empisa n’obuntubulamu Faaza Simon Lokodo alagidde Paasita Aloysius Bugingo yeeyanjule mu ofiisi ye leero, ku Lwokubiri, amunnyonnyole lwaki avvoola ebirayiro by’eddiini eby’obufumbo n’okutyoboola empeta.\nAmulabudde nti bw’alemwa okumunnyonnyola okumumatiza ku nsonga eno yandiwaliriza Bugingo ave ku bwapaasita kubanga kijja kuba kyeyoleka nti akolerera kuwabya bantu.\nBino Faaza Lokodo yabitegeezezza Bukedde n’agamba nti ye eyasoma Bayibuli Matayo 19:4-6 ayogera ku bufumbo nti; n’addamu n’agamba nti Temusoma nti oyo eyabakola olubereberye nga yabakola omusajja n’omukazi, 5 n’agamba nti Omuntu kyanaavanga aleka kitaawe ne nnyina, yeetabe ne mukazi we; nabo bombi banaabanga omubiri gumu? 6 obutaba babiri nate, naye omubiri gumu.\nKale Katonda kye yagatta awamu, omuntu takyawulangamu. Yagambye nti yeewuunya Bugingo okuba ng’agenda atambuza obubaka obwawula mu bantu naddala abafumbo.\nEbigambo bya Bugingo ebizze bitabula bannaddiini ne minisita atuuke okumuyita abitebye yabitandika ekiseera ekiyise wabula yabizzeemu ku nkomerero ya wiiki ewedde n’agamba nti Bayibuli agisomye emirundi gy’atamanyi muwendo kyokka talabangamu lunyiriri nga Katonda agamba nti abafumbo kufa kwe kulibaawukanya. Yasoose kutaputa byawandiikibwa ng’avumirira empeta.\nGuno si gwe mulundi ogusoose nga Bugingo ayogera ebikontana, yasooka kutyoboola Bayibuli n’ategeeza nti gye basoma erimu ennyiriri enfu n’alagira abagoberezi be okugisuulawo n’abawa z’ayita entuufu.\n“Ekkanisa ebeera n’ennono zaayo era ebeera n’enkola yaayo ng’omukkiriza ateekwa okugigoberera. Ssinga Bugingo alitegeera amakulu g’empeta naye alitandika okugissaamu ekitiibwa,” Musiwuufu bwe yategeezezza. Rev. Abel Sserwanja Merewooma, Omusumba w’ekkanisa ya St. Stephen’s Kamuli Kireka:\nBugingo waddembe okwogera ky’ayagala kubanga alina ky’ayisaawo naye ssinga abadde yeetegerezza bulungi si buli kigambo kye twogera mu kamwa kaffe nti kyawandiikibwa. Yokaana bwe yali amaliriza bye yawandiika yagamba nti ssinga buli kintu kyawandiikibwa ekitabo tekyandiweddeyo.\nWaliwo ebintu bye tuyingiramu ng’endagaano ya Bwakatonda, Malachi 2:14 kubanga Mukama yabeeranga mujulirwa eri ggwe nga walagaana naye… era teyakola mulala newankubadde nga yalina omwoyo ogwafikkawo.\nEbigambo ebirala Mukama yennyini abyogera mu Malachi 2:16 kubanga nkyawa okugoba abakazi … Malachi atugaana okukuusakuusa omukazi ow’obuvubuka bwo. Kati omusuulawo ani abeera amulera?\nEndagaano gye wakola naye yali ya Bwakatonda era wagikola nga Omutukuvu, kati olwo munnanffe ayagala kutugamba nti teyalagaana era endagaano gye yakola yagikola nga ani? Abakolinso ekisooka 7:39; Omukazi asiba omusajja we bw’abanga akyali mulamu. Bw’abeera ng’afudde olwo abeera wabusa n’alyoka afumbirwa.\nEra ne ku musajja bwekityo. Rev. Can. David Kaleebu Bamulanzeeki omuwandiisi w’Obulabirizi bwa Central Buganda: Ekibi nti abantu abamu bakeera ku makya ne beerangirira nti basumba so ng’abalala bagenda mu matendekero ne bakuguka mu by’eddiini.\nOlubereberye 2:24 y’ensibuko y’obufumbo ate Matayo 19:6 atugamba nti Katonda kye yagatta awamu tewali alikigattulula


Bukedde Online - Kyanjo assiddwa ku bujjanjabi obw'amaanyi\nBaggadde amasomero e Lwengo ne Nansana\nKyanjo assiddwa ku bujjanjabi obw’amaanyi\nKyanjo yali ajjanjabwa.\nEYALI omubaka wa Makindye West mu Palamenti, Hajji Hussein Kyanjo assiddwa ku bujjanjabi obw'amaanyi okusobola okukkakkanya ku mbeera y'obulwadde bwa kookolo obwamutwaza e Buyindi ng'ataawa. Bamutadde ku nzijanjaba eyitibwa "Chemotherapy" ekozesebwa mu kukalirira abalwadde ba Kkansa.\nKu Kyanjo bakalirira kyenda abasawo kwe bagamba nti Kkansa kwe yakwata era bakola ekisoboka okutaasa obulamu bwe obubadde bweyongera okwonooneka. Kyanjo yatwaliddwa e Buyindi wiiki ewedde okujjanjabwa oluvannyuma lw'abasawo e Mulago okumukebera ne bamusanga ne kookolo w'omu byenda ate ng'atuuse ku mutendera omuzibu ennyo.\nKino kyatiisa nnyo aba famire nga bazudde omutendera gwokusatu kookolo kwe yali atuuse era ne bakolerawo okulaba nti atwalibwa e Buyindi okusobola okubukkakkanya kubanga omutendera guno obulwadde buba bunafuyizza nnyo omubiri.\nPulezidenti wa JEEMA era omubaka w'ekibuga kya Bugiri mu Palamenti, Asuman Basalirwa bwe bali ne Imam Kasozi mu kuyamba ennyo Hajji Kyanjo, yagambye nti embeera y'omulwadde egenda ewa essuubi kubanga kati aweebwa obujjanjabi obw'amaanyi era agenda kutereera.\nYagambye nti Kyanjo bwe yatuusibwa e Buyindi baatandikirawo okumukolako. Yagenda ne mukyala we yekka olw'okuba gwe baasobola okufunira tikiti abamu ku bantu abalala abaali muyambye tebaamugenderako. Kyokka embeera Kyanjo gy'alimu eyongera okweraliikiriza mukyala we n'emuleetera ennaku olw'okuba yagenda yekka ate buli kiseera y'amubeerako.\nMu kiseera kino, aba famire ye bateekateeka okusindikayo abantu abalala okuyamba ku maama . Omubaka Asuman Basalirwa yategeezezza nti bakolera wamu ne famire okulaba nga bataasa obulamu bwa mmemba waabwe omukukuutivu era omulwanirizi w'eddembe ly'obuntu kayingo. "Nange ng'omuntu ndi mu nteekateeka kugenda kumulabeko kubanga kinkakatako nnyo,"Basaalirwa bwe yategeezezza Bukedde.\nYakakasizza nti era kituufu Kyanjo yateekeddwa ku byuma ebimukalirira okusobola okutta obuwuka obuleeta kkansa. Kisuubirwa nti ayinza okumala omwezi nga gumu ng'ali ku bujjanjabi buno ssinga embeera ye eba ekyuseeko, olwo abasawo balabe ekiddako," Basaalirwa bwe yagambye. Kyanjo yasimbula ku kisaawe ky'ennyonyi e Ntebe, wiiki emu emabega.\nKu olwo yatuukira Dubai, kyokka oluvannyuma ennyonyi n'esimbula buto era zagenda okuwera essaawa 7:00 ku Lwokutaano lwa wiiki ewedde nga baatuuse dda e Buyindi. Bwe yali tannamalako kisanje kye ekisembayo, Kyanjo yalwala n'atwalibwa e Dubai gye yafunira obujjanjabi okumala e Kiseera oluvannyuma n'akomawo wabulang'ayogera olulimi terusituka.\nEkiseera ekiyise abadde azzeemu okwogera nga bamukyaza ne ku mikutu gya leediyo egy'enjawulo ku pulogulaamu z'okukubaganya ebirowoozo. Kigambibwa nti okuva Hajji lwe yafiirwa mukyala muto omwaka oguwedde obulamu bwe bwayogedde okunafuwa okutuusa wakati mu mwezi oguwedde we baamukeberedde ne bakizuula nti alina kookolo ali ku mutendera ogusembayo okubeera ogw'omutawaana.\nEBIKWATA KU BULWADDE OBUMULUMA Colorectal-polyp cancer kika kya kkansa era kiri mu kifo kyakusatu mu bika bya Kkansa ebisinga okuba eby'obulabe. Okusinga kikwata abantu abalina emyaka 50 n'okudda waggulu.\nKkansa ono asinga kukwata ku kyenda ekinene ekiyitibwa ‘Large Intestine.' Okusinga ekika kya kkansa ono bakirabira ku muntu ng'ava omusaayi emebega buli lw'agenda emmanju. Abakugu bagamba nti kkansa ono asobolera ddala okujjanjabibwa nga bayita mu nkola y'okulongoosa, okukalirira nga beeyambisa amasannyalaze oba amaanyi ga ‘nyukiriya'.\nOmuntu yenna abeera ateeberezebwa okubeera n'obulwadde obw'ekika kino asooka kuggyibwaako musaayi oba okusala akafi awateeberezebwa okuba nga we wali obulwadde buno oluvannyuma ne babiteeka mu byuma okwongera okukakasa oba omuntu obulwadde abulina oba nedda.\nSsinga omuntu bamuzuula mangu nti alina ekika kya kkansa kino, abasawo basobola okumulongoosa wabula bw'abeera yakula dda, nga bwe kiri ku Kyanjo, olwo bakozesa nkola ya kukalirira. Kkansa wa Kyanjo yabadde ku mutendera gwakuna era kyekimu ku byeraliikirizza aba famire ne mikwano gye ne basalawo atwalibwe mu Buyindi gy'aba ajjanjabirwa\nNnaalinya Namikka asuze Luzira lwa ttaka


Ekkubo ly’Abaruumi ely'bulokozi lyeliluwa?\nEkibuuzo: Ekkubo ly’Abaruumi ely'bulokozi lyeliluwa?\nOkuddamu: Ekkubo ly’Abaruumi ely'obulokozi. yengeri yokunyonyola amawulire amalungi ag'obulokozi ng'okozesa enyiriri okuva mu Kitabo ky'Abaruumi. Mungeri elabika ng’eyabulijo naye ate nga yamanyi okunyonyola lwaki twetaaga obulokozi, engeri Katonda gyeyatuwaamu obulokozi, engeri gyetusobola okufuna obulokozi, neebivaa mu bulokozi.\nOlunyiriri olusooka mu kkubo ly’Abaruumi elyo'obulokozi. luva mu Baruumi 3:23, "kubanga bonna baayonoona, ne batatuuka ku kitiibwa kya Katonda;". Ffena twayonoona. Ffena tukoze ebintu binji ebitasanyusa Katonda. Tewali atalina musango. Abaruumi 3:10-18, etuwa ekifanaanyi ekituufu eky'engeri ekibi gyekirabika mu bulamu bwaffe. Ekyawandiikibwa ekyokubiri ku luguudo lw'Abaruumi olw'obulokozi, Abaruumi 6:23 kitusomesa ebitutuukako olwekibi." Kubanga empeera y'ekibi kwe kufa; naye ekirabo kya Katonda bwe bulamu obutaggwaavo mu Kristo Yesu Mukama waffe" Ekibonerezo kyetwafuna olw'ebibi byaffe kwe kufa. Ssi kufa kwa mubiri gwoka, naye okufa emirembe gyonna.\nEkyawandiikibwa eky'okusatu ku kkubo ly’Abaruumi ely'obulokozi. kitandikira wetwakomye mu Abaruumi 6:23,"...naye ekirabo kya Katonda bwe bulamu obutaggwaavo mu Kristo Yesu Mukama waffe." Abaruumi 5:8 agamba "Naye Katonda Ayolesa okwagala kwe ye gye tuli, kubanga bwe twali nga tukyalina ebibi Kristo n'atufiirira." Yesu yafa kulwaffe. Okufa kwa Yesu kwasasula omutango gw'ebibi byaffe. Okuzuukira kwa Yesu kulaga nti Katonda yakkiriza omutango Yesu gweyasasula ogw'ebibi bwaffe.\nAwalala ewokunna woyimirira ku kkubo ly’Abaruumi ely'obulokozi wali mu Abaruumi 10:9, "kubanga bw'oyatula Yesu nga ye Mukama n'akamwa ko, n'okkiriza mu mutima gwo nti Katonda yamuzuukiza mu bafu, olirokoka:" Olw'okufa kwa Yesu kulwaffe, kyoka kyetulina okukola kwe kukkiriza mu Yesu., nga tukkiririza mu Kufa kwe ng'omutango gw'ebibi byaffe – era tujja kulokolebwa! Abaruumi 10:13 egamba nti, "kubanga, Buli alikaabirira erinnya lya Mukama alirokoka." Yesu yafa okusasula omutango gw'ebibi byaffe era atununule okuva mu kufa okw'emirembe gyonna. Obulokozi, okusonyiyibwa kw'ebibi wekuli eri buli omu akkiriza Yesu Kristu okuba Mukama era omulokozi we.\nEnsonga esembayo ku kkubo ly’Abaruumi ely'obulokozi, kye kiva mu Bulokozi. Abaruumi 5:1 erina obubaka obulungi. "Kale bwe twaweebwa obutuukirivu olw'okukkiriza, tubeerenga n'emirembe eri Katonda ku bwa Mukama waffe Yesu Kristo." Okuyita mu Yesu Kristu, tusobola okuba n'emirembe ne Katonda. Abaruumi 8:1 esomesa, "Kale kaakano tebaliiko musango abali mu Kristo Yesu." Olw'okufa kwa Yesu ku lwaffe, tetujja kubako musango olw'ebibi byaffe.\nTumaliriza n'ekisuubizo okuva mu Baruumi 8:38-39, "Kubanga ntegeeredde ddala nga newakubadde okufa, newakubadde obulamu, newakubadde bamalayika, newakubadde abafuga, newakubadde ebiriwo, newakubadde ebigenda okubaawo, newakubadde amaanyi, newakubadde obugulumivu, newakubadde okugenda wansi, newakubadde ekitonde kyonna ekirala, tebiiyinzenga kutwawukanya na kwagala kwa Katonda okuli mu Kristo Yesu Mukama waffe.\nWandiyagadde okugoberera ekkubo ly'Abaruumi ely'obulokozi? Bwoba okkiriza, yiino esaala enyangu gyoyinza okusaba okuva eri Katonda. Okusaba esaala eno yengeri yokulaga Katonda nti wesigamye ku Yesu ku lw'obulokozi. Ebigambo, nga byo tebisobola kulokola. Okukkiriza kwo kwokka mu Yesu Kristu kwekusobola okuweesa obulokozi." Katonda, nkimanyi nga nyononye gwe era nga nsaniira kibonerezo. Naye Yesu Kristu yatwaala ekibonerezo ekyo kyensaana nsobore okusonyiyibwa okuyita mu kukkiriza mu yye. Wamu n’obuyambi bwo, nteeka okukkiriza mu ggwe kulw'obulokozi. Webale olw'ekisakyo ekirungi, nokusonyiyibwa-ekirabo ky'obulamu obutaggwaawo! Amiina!"


AUDIO! Kato Lubwama munyivu nnyo, avuluze NUP lwa kulemesa Kasibante Moses kukwata Kaadi ya kibiina mu kulonda kwa 2021 – The Bridge Uganda\nOmubaka we Lubaga South mu Palamenti Kato Lubwama akangudde ku ddoboozi olw’ekibiina kya National Unity Platform (NUP) okuyisaamu abakulembeze amaaso.\nKu lunnaku Olwokutaano, abakulembeze mu kibiina kya NUP, bagaanye okuwa omubaka we Lubaga North Moses Kasibante kaadi okulemberamu ekibiina mu kulonda kwa 2021 ku bubaka bwa Palamenti.\nKaadi yaweereddwa sipiika w’olukiiko lwa KCCA, Kansala Rubaga North Abubaker Kawalya era 2021 agenda kwesimbawo ng’omubaka wa Palamenti owa NUP.\nWabula omubaka Lubwama agamba nti omubaka Kasibante asinga NUP amaanyi era tewali ngeri yonna gye bayinza kumuyisaamu maaso.\nAgamba nti omubaka we Kyadondo East era Pulezidenti w’ekibiina kya NUP Robert Kyagulanyi Ssentamu (Bobi Wine) alina ekigendererwa eky’okuggya mu Palamenti ababaka abamuyamba okugenda mu Palamenti.\nMungeri y’emu Lubwama agamba nti NUP eriwo kusanyawo abakulembeze ba FDC n’ekibiina era ebigenda mu maaso tayinza kubyewunya.


詩篇 7 CCBT - Zabbuli 7 LCB | Biblica América Latina\n詩篇 7 CCBT - Zabbuli 7 LCB\nCCBT : 詩篇 7\nZabbuli ya Dawudi gye yayimbira Mukama ng’efa ku Kuusi Omubenyamini.\n1Ayi Mukama, Katonda wange, neesiga ggwe:\nngobaako bonna abangigganya era omponye,\n2 si kulwa nga bantagulataagula ng’empologoma\nne bankutulakutula obufiififi ne watabaawo amponya.\n3 Ayi Mukama, Katonda wange, obanga nkoze kino,\nera ng’engalo zange ziriko omusango,\n4 obanga waliwo andaze ebirungi nze ne si muyisa bulungi,\noba nzibye omulabe wange awatali nsonga:\n5 Kale, abalabe bange baleke bangoberere bankwate,\nbankube wansi banninnyirire,\nbanzitire mu nfuufu.\n6 Golokoka, Ayi Mukama, mu busungu bwo oziyize abalabe bange abajjudde obukambwe.\nGolokoka, Ayi Katonda wange,\nonnyambe ggwe asala omusango mu bwenkanya.\n7 Kuŋŋaanya bannaggwanga bonna okukwetooloola;\nobafuge ng’oli waggulu ennyo.\n8 Ggwe, Ayi Mukama, Ali Waggulu Ennyo,\nasalira amawanga gonna emisango,\nosale omusango gwange Ayi Mukama Ali Waggulu Ennyo ng’obutuukirivu bwange bwe buli,\nera n’amazima agali mu nze bwe gali.\n9 Ayi Katonda omutukuvu,\nakebera emitima n’emmeeme;\nokomye ebikolwa by’abakola ebibi:\nera onyweze abatuukirivu.\n10 Katonda Ali Waggulu Ennyo ye ngabo yange;\nalokola abo abalina omutima omulongoofu.\n11 Katonda mulamuzi wa mazima;\nera alaga ekiruyi kye buli lunaku.\n12 Mukama awagala ekitala kye\nn’aleega omutego gwe\n13 Era ategese ebyokulwanyisa ebissi;\nera akozesa obusaale obw’omuliro.\n14 Omuntu ajjudde ebibi afuna emitawaana,\n15 Asima ekinnya, n’akiwanvuya nnyo;\nate n’akigwamu ye kye yasimye.\n16 Emitawaana gye gimwebunguludde;\nn’obukambwe bwe bumuddire.\n17 Nneebazanga Mukama olw’obutuukirivu bwe;\nnnaayimbanga nga ntendereza erinnya lya Mukama Ali Waggulu Ennyo.\nLCB : Zabbuli 7


Bukedde Online - Kkamera za Bukedde zaanise abapoliisi abalya ssente za 'bondi'\nKkamera za Bukedde zaanise abapoliisi abalya ssente za 'bondi'\nAbadiventi beebazizza Kabaka okulwanyisa sikoseero ne fisitula\nSsenga Kulanama bamutwala mu kkooti\nAdded 8th April 2019\nABOOLUGANDA lwa Ssematimba, twabasanze bonna basobeddwa ng’ekyokukola kibabuze nga bagamba nti ssente emitwalo 18 poliisi ze yabadde yeetaaga okumuyimbulira ku kakalu kaayo akamanyiddwa nga “Police Bond” zibabuze.\nOfiisa wa poliisi Ndyanabangi ng'aweebwa ssente.\nOlwokubiri lwonna baalumaze ku poliisi y'e Wankulukuku eyakwata Petero Ssematimba ow'e Kabowa ku musango gw'obutasasula ssente za mmotoka gye yapangisa.\nOluvannyuma baafunye ssente 160,000/- kyokka poliisi n'egaana okumuyimbula nga teziweze 180,000/-.\nKu Lwokusatu lwe twabasanze nga batabuddwa eka ne mu kibira nga banoonya ssente ezibulayo 20,000/- basobole okuyimbula omuntu waabwe ku kakalu ka poliisi.\nKu ssaawa nga 6:00 ez'emisana baasobodde okuweza ssente era abatwala poliisi y'e Wankulukuku emanyiddwa nga Kabowa Community Police oluvannyuma ne bayimbula Ssematimba.\nAba famire ya Ssematimba baavuddewo bakukkulumira abaserikale ba poliisi abaabaggyeeko ssente ezo zonna okuwa omuntu waabwe "Police Bond" ate nga bateekeddwa kugifunira ku bwereere, awatali kusasula okusinziira ku mateeka poliisi kw'etambulira.\nEmbeera Ssematimba gye yayiseemu okufuna eddembe lye Bannayuganda bangi gye bayitamu nga batwaliddwa ku poliisi ez'enjawulo.\nKKAMERA ZA BUKEDDE ZAANIKA ABAPOLIISI ABAGGYA SSENTE KU BANTU\nEmbeera eyo y'eyawalirizza ttiimu ya Bukedde okusindika ttiimu ng'erina ne kkamera ez'ekyama okuzuulira ddala ebibeera ku poliisi. Ttiimu yasazeewo amakanda egateere ddala ku poliisi y'e Wankulukuku (Kabowa Community Police) mu Lubaga, Kampala kubanga awo abooluganda lwa Ssematimba we baabadde bakaabira amaziga.\nRashid Mugenyi yayimbuddwa era abamulumiriza nti abadde atigomya ekitundu baamwekangidde ku Kabowa ng'alya butaala.\nOC CID George Ndyanabangi ne I.O eyabadde anoonyereza ku musango ogwo Yokolamu Olaru baasoose kuweebwa ssente okuyimbula Mugenyi.\nRashid Mugenyi 23, asiiga cuteekisi n'okuyooyoota enjala kyokka abamu ku batuuze e Kabowa bagamba nti guno omulimu yeekwekamu bwekwesi, ebiseera ebisinga abeera mu bibinja by'abavubuka abamenyi b'amateeka ababeera mu bubbi.\nTtiimu ya Bukedde yazzeeyo ku poliisi ku Lwokuna, kyokka yasanze Ssematimba yaakayimbulwa. Ttiimu yattottodde bw'eti ku byabaddewo.\nTwabuuzizza amannya g'omusibe omulala yenna ali mu kaduukulu, ne batuwaayo erya Rashid Mugenyi. Twagenze butereevu mu ofiisi abasibe mwe bakolera siteetimenti okubuuza eyabadde akola ku musango gwa Mugenyi.\nBaatutegeezezza nti I.O (Investigating Officer) mu musango ogwo ye Yokoramu Olaru wabula yabadde afulumyemu ng'agenze ku kyamisana.\nTwamulinze akomewo era olwabadde okudda ne tumunnyonnyola nti tuli bantu ba Mugenyi era twagala ayimbulwe ku kakalu ka poliisi.\nAwatali kubuuza bingi, yatugambye nti, fayiro ya Mugenyi yabadde ewedde era yabadde amutwala mu kkooti essaawa yonna.\nTwamutegeezezza nti twabadde tusaba amuyimbule ku kakalu ka poliisi era wano we yatusindikidde ewa makama we, akulira okunoonyereza ku buzzi bw'emisango ku poliisi eno, George Ndyanabangi nti y'asalawo abanaayimbulwa n'abanaasigala mu kaduukulu ku poliisi eyo.\nTwayiseewo ne tugenda mu ofiisi ya Ndyanabangi. Yatubuuzizza omusango omuntu waffe (Mugenyi) gwe yazza. Amazima twabadde tutamattama era twamugambye nti, gwabadde gwa kulwana.\nYatutegeezezza nti, ali ku musango mulala n'atusindika awali akaduukulu mwe bakuumira abasibe nti twebuulize Mugenyi atubuulire omusango gwe yazza. Twabuuzizza Mugenyi n'asooka atugamba nti baamusanga ku kikomera nga yeesigamye ne bamusibako omusango gw'okubba enkoko olwo ne tuddayo ewa Ndyanabangi.\nTwamunnyonnyodde Mugenyi bye yabadde atugambye naatugamba nti bwabadde bulimba nga bw'akkaatiriza nti; "Haaa, oyo mubbi wa lulango…." Yamutumizza naamulagira okwogera amazima era Mugenyi n'ategeeza nti baamukwata abbye enkoko.\nNdyanabangi yasoose kutugamba nti, okuyimbula Mugenyi ku kakalu ka poliisi, yabadde yeetaaga 100,000/- ng'agamba nti za nkoko gye yabba; kyokka oluvannyuma lw'okwegayirira n'okumukaabira obwavu, yakkirizza okutwala 50,000/-.\nNdyanabangi olwamukwasizza akapapula ak'emitwalo etaano, n'akakwata n'aggula "dduloowa" ye n'akasuula omwo, n'asibawo. Awo kwe kutulagirira we tulina okugula empapula za "Police bond" kwe bagenda okuwandiika nga bamuyimbula.\nZino, ziteekeddwa kubeera za bwerere kyokka ebusukka kkubo ku ssundiro ly'amafuta, we wali omuvubuka eyakwata ttenda okuzitunda.\nBuli lupapula alutunda 500/- era twabadde tulina okugula empapula bbiri. Olwafunye empapula ne tuddayo ewa Ndyanabangi, yatulagidde tuzitwalire Yokoramu azijjuze amale azimuddizeeyo azikubeko sitampu.\nMugenyi mu kifaananyi\nOlwamaze okujjuzza empapula, Yokoramu yatutegeezezza nti, yabadde tasobola kuyimbula musibe "waffe" nga tetusoose naye kumutereeza.\nYagambye nti, yabadde alina okwanjula lipooti eri mukama we. Wano, twamutegeezezza nti mukama we twabadde tumaze okumukolako olwo naasaba naye tumutunulemu.\nYabadde asabye emitwalo ebiri kyokka twamumatizza ne tumuwa omutwalo gumu.\nOno ye olwazimuwadde n'azisonseka wansi w'empapula za fayiro ze yabadde ategeka.\nMugenyi, baamutadde ne bamulagira okuddayo okweyanjula ku Lwokusatu lwa wiiki ejja.\nAmangu ddala nga yaakayimbulwa yatutegeezezza nti okuva lwe yakwatibwa, teri muntu we yajja ku poliisi era yeewuunyizza okulaba abantu b'atamanyi nga bazze okumweyimirira era ne bamuwonya ekkomera.\nKyokka yagambye nti mu kaduukulu teri wa poliisi abadde amusaba ssente kubanga ababadde bamulaba nga talina ky'alina ate nga teri na muntu yenna amukyalira, gwe bayinza kwogera naye ku nsonga ya ssente.\nMUGENYI GY'ASULA BAMUKAABA\nResty Namubiru Kabuye omutuuze w'e Kabowa mu Central zooni ye nnannyini nkoko ezigambibwa nti Mugenyi ze yabba. Yalabise nga yeekanze nga tumutegeezezza nti Mugenyi kati ali bweru, poliisi yamuyimbudde.\nNamubiru yagambye nti, Mugenyi lwe yabba enkoko ze, teyali waka yategeezebwa akomyewo nti waliwo eyakwatiddwa ng'abbye enkoko.\n"Nagenda ku Poliisi enkoko ne nkola siteetimenti era n'enkoko ne ngiggyayo." Namubiru bwe yayogedde n'agattako nti: Eky'okuyimbula omuvubuka oyo tekyampisizza bulungi kuba obubbi bususse mu kitundu.\nNze nannyini nkoko n'abajulizi abaamulaba kiteeka obulamu bwaffe mu matigga era kati simanyi kiddako. James Ssenfuka ssentebe w'ekitundu Mugenyi gy'asula mu Kabowa Central era mwe baamukwatira n'enkoko yagambye nti, abatuuze ku kyalo baamutegeeza nti baali bakutte omubbi w'enkoko.\nAgamba nti, engeri abatuuze be gye baali baludde nga beemulugunya ku bababbira enkoko, yabadde tasuubira Mugenyi kuyimbulwa mangu bwatyo nga tavunaaniddwa.\nPOLIISI ERAMBISE KU BYA "BONDI"\nDayirekita w'ekitongole ekikwanaganya poliisi n'omuntu wa bulijjo, AIGP Asan Kasingye agamba nti, omuserikale alya ssente ku muntu okumuwa "Bondi" aba azzizza musango gwa kulya nguzi.\nAgamba nti, omuntu bwaba akwatiddwa abeera ateeberezebwa okuba nga yakoze omusango era bwaba akyateberezebwa nga tannatwalibwa mu kkooti amateeka gamutunuulira ng'atalina musango era ng'alina eddembe okuyimbulwa ku kakalu ka poliisi asigale nga yeeyanjula okutuusa ng'okunoonyereza kuwedde ne bamutwala mu kkooti.\nYagambye nti okuggyako mu mbeera eteewalika, wabula mu nkola eya bulijjo, owa poliisi bw'aba tannafuna bujulizi bumala kutwala muntu oyo mu kkooti ate ng'omuntu oyo awezezza oba anaatera okuweza essaawa 48 mu kaduukulu, omuntu oyo abeera alina okuyimbulwa ng'olaba nti ogenda kusukka mu ssaawa 48, oba olina okumuyimbula ku kakalu ka poliisi n'aweebwa ennaku kw'alina okusigala nga yeeyanjula ku poliisi eyo nga n'okunoonyereza bwe kumalirizibwa.\nKasingye yagambye nti, bafunye okwemulugunya kungi ku bantu abaggyibwako ssente okufuna akakalu ka poliisi.\nYagambye nti boogedde enfunda eziwera, basomesezza abaserikale, boogedde ku leediyo ne bagattako n'enkiiko naye abantu bakyaggyibwako ssente z'akakalu ka poliisi.\nYagambye nti, oluusi bakitwala nti abantu bamanyi naye baakizudde nti tebamanyi era bakyalina omulimu okwongera okusomesa abantu.\nYagambye nti, singa omuntu yenna aggyibwako ssente, okufuna akakalu ka poliisi, beekubire enduulu ewa DPC oba RPC bwebeekengera nti bonna bali mu lukwe, beekubire enduulu mu ofiisi endala okuli eya RDC n'eya Lt. Col. Edith Nakalema eyateekebwawo.\nPulezidenti Museveni okulwanyisa obuli bw'enguzi.\nAba bodaboda balwanidde ssente za NRM omu ne bamutta\nDonald Trump atandikidde mu kwekalakasa


Ssaabalabirizi Kazimba Mugalu asabye government eyongere sente mu bintu ebigasiza awamu abavubuka – CBS FM\nSsaabalabirizi Kazimba Mugalu asabye government eyongere sente mu bintu ebigasiza awamu abavubuka\nSsabalabirizi w’ekkanisa ya Uganda, The Most Rev Dr. Samuel Steven Kazimba Mugalu, awanjagidde government okwongera okusiga ensimbi mu bintu ebigattira awamu abavubuka okubakomya okwenyigira mu bikolwa ebimenya amateeka.\nSsabalabirizi agamba nti abavubuka bangi balina ebitone ebyenjawulo, wabula olwokubulwa obuwagizi n’obusobozi obuggusa byebabeera batandiseeko, bibaleetera okugwamu esuubi nebadda mu mu kwenyigira mu bumenyi bw’ateeka n’okukozesa ebiragalalagala.\nSsaabalabiriI Kazimba anokoddeyo ebyemizannyo, okuyimba ne katemba byagambye nti singa bissibwamu ensimbi ezegasa bisobola okuwa abavubuka emirimu.\nAgambye nti ebintu ng’ebyo bisobola bulungi n’okuyamba government okulondoola enneyisa y’ababuvubuka n’okumanya byebetaaga mu budde.\nSsaabalabirizi abadde ku mukolo gwa bannamawulire abagasakira mu Kampala kwebazanyidde omupiira n’abaweereza b’ekkanisa mu bulabirizi bwa Kampala.\nOmupiira guno guubadde ku kisaawe kya Kampala mukadde.\nOmupiira guno gw’egumu ku bijaguzo eby’okukuza emyaka 50, bukya obulabirizi bwa Kampala bukutulwa ku bulabirizi bw’e Namirembe mu kkanisa ya Uganda.\nEbikujjuko bino byakukomekerezebwa mu mwezi gwa August omwaka guno.\nSsabalabirizi Dr Samuel Steven Kazimba, agambye nti bannamawulire bayambye nnyo okubunyisa enjiri ya mukama mu bantu babulijjo.\nRev Canon John Awudi, omuteesiteesi omukulu mu bulabirizi bwa Kampala, agambye nti omupiira guno byebimu ku lujji lw’enkolagana wakati wa bannamawulire n’abaweereza mu bulabirizi bwa Kampala mu kutuukiriza obuweereza obwenjawulo.\nOmupiira gugenze okukomekkerezebwa nga bannamawulire mu tiimu ya Kampala Journalists bawangudde, abawereza mu kkanisa ya Uganda ku goolo 3 – 0.\nBisakiddwa : Davis Ddungu


Bukedde Online - Trump alabudde owa North Korea akomye okweraga\nOfiisa Nixson Agasirwe addukidde mu kkooti Enkulu\nOmuyimbi Butcher Man akwatiddwa\nDONALD Trump agambye nti Pulezidenti wa North Korea lwa kwewaga, naye munda akimanyi nti “Trump tasaagirwako!”\nYayanguye n’okwongerako nti owa North Korea era akimanyi nti Amerika teyeepankirwako.\nTrump eyabadde ayogera n’abakulembeze mu kibiina kya Republican mu lusirika olwabadde mu Camp David mu ssaza ly’e Maryland mu Amerika, yagambye nti Pulezidenti Kim Jong Un yandibadde mugezi n’akkiriza okuteesa nga tebannamusesebbula.\nKim ng’ayita mu bakungu be yabadde alaze nti asobola okulowooza ku by’okuteesa ssinga okuteesa okwo tekubeeramu kusindiikirizibwa oba okujoogebwa wabula nga kutegekeddwa mu ngeri essa ekitiibwa mu North Korea ng’eggwanga ery’amaanyi.\nWiiki ewedde, Kim ne Trump buli omu yaweze okunyiga eppeesa ly’ebyokulwanyisa nnamuzisa (Nuclear).\nKim ye yasoose okulaalika Amerika nti bw’eba emusoomooza ekimanye nti amapeesa aganasula “Nuclear” yagasembezza ku mmeeza ate Trump n’amwanukula nti; “Amapeesa agange ge matuufu, manene okusinga agago ate buli we ndaga ntambula nago.”\nNorth Korea okusiinya ku by’okuteesa yakikoze mu nteekateeka gye baliko ey’okusindika abaddusi okwetaba mu mpaka za Winter Olympics ezitegekeddwa mu kibuga kya South Korea ekiyitibwa Pyeongchang omwezi ogujja.\nTrump yagambye nti eby’okuteesa tabirinaako buzibu kasita tebibeeramu kuwudiisa.\nAyokezza omwana we lwa 100/-\nOmukazi ayokezza omwana we ebidomola


1 Bino bye bigambo Musa bye yategeeza Abayisirayiri bonna nga bali ku ludda olw’ebuvanjuba w’omugga Yoludaani mu ddungu, mu Alaba okwolekera Sufu, wakati wa Palani ne Toferi, ne Labani, ne Kazerosi ne Dizakabu. 2 (A)Waliwo olugendo lwa nnaku kkumi na lumu[a] okuva e Kolebu[b] okutuuka e Kadesubanea, ng’okutte ekkubo eriyitira ku Lusozi Seyiri.\n3 (B)Awo ku lunaku olw’olubereberye olw’omwezi ogw’ekkumi n’ogumu, mu mwaka ogw’amakumi ana, Musa n’ategeeza abaana ba Isirayiri ebyo byonna Mukama bye yamulagira okubabuulira. 4 (C)Mu kiseera ekyo Musa yali amaze okuwangula Sikoni kabaka w’Abamoli eyabeeranga mu Kesuboni, ne Ogi kabaka w’e Basani eyabeeranga mu Asutaloosi ne mu Ederei.\n6 (D)“Mukama Katonda waffe yatugamba nga tuli ku Kolebu nti, ‘Ebbanga lye mumaze ku lusozi luno limala; 7 (E)kale musitule mukyuke, mutambule nga mwolekera ensi ey’ensozi ey’Abamoli, ne mu baliraanwa baabwe yonna mu Alaba, mu nsozi, ne mu bisenyi, ne mu Negebu, ne ku lubalama lw’ennyanja, ne mu nsi ya Bakanani n’ey’Abalebanooni, okutuukira ddala ku mugga omunene, Omugga Fulaati. 8 (F)Mulabe, ensi eyo ngibawadde. Muyingire mwetwalire ensi eyo Mukama Katonda gye yeerayirira okugiwa bajjajjammwe: Ibulayimu, ne Isaaka, ne Yakobo; okugibawa bo n’ezzadde lyabwe eririddawo.’\n9 (G)“Mu biro ebyo nabagamba nti, ‘Sisobola kubalabirira nzekka bw’omu. 10 (H)Mukama Katonda wammwe abongedde nnyo obungi, ne muwera nnyo; era, laba, kaakano muli ng’emmunyeenye ez’oku ggulu mu bungi bwammwe. 11 (I)Nsaba Mukama Katonda wa bajjajjammwe abongereko obungi emirundi lukumi okusinga nga bwe muli leero, era abawenga omukisa nga bwe yabasuubiza. 12 Kale, nze obw’omu nzekka nnaasobola ntya okwetikka omugugu gwammwe ogwo oguzitowa bwe gutyo, n’okubamalirawo ennyombo zammwe? 13 (J)Kale nno, mwerondemu, mu buli kika kyammwe, ab’amagezi, abategeevu era abalina obumanyirivu nga bassibwamu ekitiibwa, nange nnaabakuza ne mbafuula abakulembeze bammwe.’ 14 Nammwe mwanziramu nti, ‘Ekintu ky’otuteeserezza ffe okukola kirungi tukisiima.’\n15 (K)“Bwe ntyo ne nzirira abakulu b’ebika byammwe, nga basajja ba magezi, abalina obumanyirivu, era abassibwamu ekitiibwa, ne mbalonda okubeeranga abakulembeze bammwe; okubanga abafuzi b’enkumi, n’abalala ab’ebikumi, n’abalala ab’amakumi ataano, n’abalala ab’ekkumi, mu bika byammwe byonna. 16 (L)Mu biro ebyo ne nkuutira abaabalamulanga nti, ‘Muwulirizenga ensonga ezinaabaleeterwanga abooluganda, era musalengawo mu bwenkanya wakati w’owooluganda ne munne, era ne wakati we ne munnaggwanga gw’abeera naye. 17 (M)Musalenga emisango awatali kyekubiira; abagagga n’abaavu nga mubawuliriza kyenkanyi. Endabika y’omuntu tebatiisanga, kubanga Katonda y’asala emisango gyonna. Bwe wabangawo omusango gwonna omukakanyavu muguleetanga gye ndi, nze nnaaguwuliranga.’ 18 Mu biro ebyo ne mbakuutira ebintu byonna bye musaanira okukolanga.”\n19 (N)Awo ne tusitula okuva e Kolebu, ne tuyita mu ddungu eddene ery’entiisa mwenna lye mwalaba, ne tukwata ekkubo eryatutwala mu nsi ey’ensozi ey’Abamoli, nga Mukama Katonda waffe bwe yatulagira; ne tulyoka tutuuka e Kadesubanea. 20 Ne mbagamba nti, “Mutuuse mu nsi ey’ensozi ey’Abamoli, Mukama Katonda waffe gy’atuwadde. 21 (O)Laba, Mukama Katonda wo akuwadde ensi. Kale, yambuka ogyetwalire nga Mukama Katonda wa bajjajjaabo bwe yakugamba. Totya, so toggwaamu maanyi.”\n23 (P)Ekirowoozo ekyo kyandabikira nga kirungi, ne nkisiima; ne nnonda mu mmwe abasajja kkumi na babiri; nga mu buli kika muvaamu omusajja omu omu. 24 (Q)Baasitula ne bambuka mu nsi eyo ey’ensozi, ne batuuka mu kiwonvu Esukoli, ne bakiketta. 25 (R)Ne banoga ku bibala eby’omu nsi omwo ne babituleetera; ne batutegeeza bwe bati nti, “Ensi Mukama Katonda waffe gy’atuwadde nnungi nnyo.\n26 (S)“Naye ate ne mutayambuka, ne mujeemera ekiragiro kya Mukama Katonda wammwe. 27 (T)Ne mwemulugunyiriza mu weema zammwe nga mugamba nti, ‘Olwokubanga Mukama tatwagala, yatukyawa, kyeyava atuggya mu nsi y’e Misiri alyoke atuweeyo mu mukono gw’Abamoli batuzikirize. 28 (U)Wa eyo gye tunaayambuka? Ebigambo bya baganda baffe abaagenda okuketta biyongobezza emitima gyaffe, bwe bagambye nti, Abantu abali eri banene, era bawanvu okutusinga ffe; ebibuga byayo binene nnyo, n’ebigo byabyo biwanvu bituukira ddala waggulu mu bire. Ate ne batabani ba Anaki[c] nabo twabalabayo.’ ” 29 Naye ne mbaddamu nti, “Temutekemuka mitima, so temubatya. 30 (V)Mukama Katonda wammwe bulijjo abakulembera, ye yennyini agenda kubalwaniriranga, nga bwe yabalwanirira mu Misiri nga mulabira ddala n’amaaso gammwe. 31 (W)Era ne mu ddungu walabira ddala nga Mukama Katonda wo bwe yakusitula, nga kitaawe w’omwana bw’asitula mutabani we, n’akuyisa mu lugendo lwonna n’okukutuusa n’akutuusa mu kifo kino.”\n32 (X)Newaakubadde ng’ebyo byonna byali bwe bityo, Mukama Katonda wammwe temwamwesiga, 33 (Y)songa ye, yabakulemberanga mu lugendo lwammwe lwonna, n’empagi ey’omuliro ekiro, n’ekire mu budde obw’emisana, n’okubalaganga ekifo we munaasiisiranga.\n34 (Z)Mukama bwe yawulira ebigambo byammwe n’asunguwala nnyo, n’alayira nti, 35 (AA)“Tewalibaawo n’omu ku bantu bano, ab’omulembe guno omubi, aliraba ku nsi eyo ennungi gye nalayirira okuwa bajjajjammwe, 36 (AB)okuggyako Kalebu mutabani wa Yefune. Ye agenda kugiraba, era ndimugabira, awamu n’ezzadde lye, ensi gye yalinnyako ekigere kye; kubanga yagondera Mukama n’omutima gwe gwonna.”\n37 (AC)Nange Mukama yansunguwalira ku lwammwe, n’aŋŋamba nti, “Naawe toliyingira mu nsi omwo. 38 (AD)Wabula omuweereza wo Yoswa mutabani wa Nuuni ye aligiyingiramu. Mumuwagire, kubanga ye alikulembera abaana ba Isirayiri ne basikira ensi eyo. 39 (AE)Abaana bammwe abato be mwatiisanga nti bagenda kuwambibwa batwalibwe mu busibe, abaana bammwe abo, abaali batannayawulamu kirungi na kibi, be baliyingira mu nsi eyo. Ndigibawa, ne bagyetwalira ne bagyefunira. 40 (AF)Naye mmwe, musitule mukyuke, mukwate olugendo olw’omu ddungu nga mwolekera Ennyanja Emyufu.”\n42 (AG)Mukama n’aŋŋamba nti, “Bategeeze nti, ‘Temwambuka kulwana, kubanga sijja kubeera nammwe. Abalabe bammwe bajja kubawangula.’ ”\n43 Bwe ntyo ne mbagamba, naye ne mutawuliriza, ne mujeemera ekiragiro kya Mukama, ne mujjula amalala ne mwambuka mu nsi ey’ensozi. 44 (AH)Awo Abamoli abaabeeranga mu nsi eyo ey’ensozi, ne bavaayo ne babalumba, ne babagoba ng’enjuki bwe zikola, ne babakubira mu Seyiri n’okubatuusiza ddala e Koluma. 45 Ne mukomawo, ne mukaabira mu maaso ga Mukama, naye Mukama n’atabawuliriza era ne bye mwamukaabirira n’atabibawa. 46 (AI)Bwe mutyo ne musigala e Kadesi, okumala ebbanga eryo lyonna lye mwabeera eyo.


Bukedde Online - Eyambudaabuda nga nfi iriddwa baze yandekamu looko\nLwaki ovuma maama w’abaana n’ogattako n’okumuwemula?...\nNZE Mary Abe 32, mbeera Mutungo. Omuvubuka gwe nnafuna oluvannyuma lw’okufi irwa baze yambikka ekkwaano eryali linneerabizza ennaku y’obwannamwandu bwe yanjagalira abaana bange.\nNga baze amaze okufa, waayita ebbanga ddene nga eby’omukwano mbiwummudde olw’ebirowoozo ebingi bye nnafuna olw’embeera eyali entuuseeko.\nWabula oluvannyuma lw’ebbanga, nnali ηηenze kufuna okubudaabudibwa okuva mu mikwano gyange, mukwano gwange, omu n’ampa amagezi okukomya okwekubagiza nsobole okwerabira baze n’okutambuza obulamu obupya nsobole okulabirira abaana nange abasatu be nnali nsigazizza.\nAkawungeezi akamu, mukwano gwange ono yannona awaka n’antwalako mu kifo ekimu ekisanyukirwamu e Kitintale ng’ayagala okunsanyusaamu nsobole okwerabira baze.\nTuba tutudde twewamu, ne wabaawo omuvubuka eyajja we twali n’atubuuzaako era n’atweyanjulira nga ye Denis naye bwe nawulira eddoboozi wamma n’ankubirawo.\nYatuula we twali era awo emboozi n’egwa amakerenda okukkakkana ng’ansabye akanamba kange ak’essimu era nange ne nkamuwa.\nDenis, yatandika okunkubira essimu era n’antegeeza nga bwe yali ansiimye era nange ne mmutegeeza nti nali mmusiimye naye nali nkyalina ebiwundu by’okufiira omwami wange ng’ate nnina n’okunoonya ssente z’okulabirira abaana bange abasatu, kale nneetaaga omuntu ng’ali siriyaasi atammenye mutima.\nDenis yantegeeza nti eky’okufi irwa baze si nsonga era n’abaana bange tabalinaako buzibu kubanga ye yali ansiimye ng’omuntu.\nYansuubiza nti ajja kufuba okulaba nga tubeerawo n’ako akatono k’afuna. Olw’okuba nnali mpise mu kusoomoozebwa, omuvubuka ono namuwa omutima gwange era ne mmwesiga olw’engeri ennungi gye yampisanga n’abaana bange.\nDenis yandaga ekkwaano ng’ayogera kimu bibiri ekyokusatu nga baana, nange ne mmwagalira ddala kuba yali atufaako nga n’abaana abamwagala. Denis yandaga obwesimbu era olwali okufuna omulimu ne bamusasula, yaηηamba nnoonye ennyumba ennungi ng’erimu buli kimu nange mbeeko mu bulamu obwesiimisa kubanga akayumba ke twalimu kaali kabi.\nDenis yampangisiza ennyumba ya 250,000/- era n’anteeramu kalonda w’omu nnyumba yenna ne mpona ennaku y’obwannamwandu kuba nali nsula mu ka yumba ka 50,000/-.\nEbbanga lye nnamala naye, sirina muze gwe nnamusangamu kuba teyankalubiriza mu kintu kyonna era nga tuteesa.\nEkyanzigya enviiri ku mutwe ye Denis okumala ebbanga nga tampuliza nga n’awaka takyalabikawo, ne bwe nnagezangako okumukubira amasimu nga takwata n’okutuusa kati simanyi kyakyusa birowoozo bye kundekawo.\nNsaba omuntu yenna asoma emboozi yange ampe ku magezi kubanga omuvubuka ye nali mmwagadde naye simanyi kyamuddusa.